Tiba masanya untuk gencatan politik

Hari ini negara sekali lagi merekodkan jumlah kes positif Covid yang tertinggi, kali ini melebihi angka 11,000. Hari mendatang ianya mungkin akan naik lagi. Rakyat terbanyak pada hari ini bukan sahaja sedang bergelut soal hidup dan mati untuk melawan musuh yang tidak kelihatan ini tetapi berjuang menguruskan soal makan minum, membayar sewa rumah, api air, minyak, pendidikan anak  dan keperluan keluarga yang lain.Melihat hujan turun lebat pun boleh menyebabkan kita sakit dada kerana bila berlakunya banjir maka akan adalah pusat penempatan banjir dibuka dan tentunya ramai yang berteduh dipusat-pusat itu. Jika dah ramai yang berkumpul di situ maka tinggilah kemungkinan ianya akan mewujudkan lagi kluster Covid yang baru.Makin banyak kluster, makin lambat lagilah kita dapat hidup semula seperti biasa sedangkan beban perbelanjaan makin bertambah. Demikianlah, kesan wabak ini kepada kehidupan kita, dari anak kecil yang tidak lagi bersekolah secara fizikal hinggalah  terhadap kita semua yang menyara keluarga.Dalam senak perut melihat kenaikan kes Covid hari demi hari, kita menyaksikan sebahagian ahli-ahli politik kita yang masing-masing mengaku menjadi juara rakyat. Ada yang mengaku kabilah merekalah yang mempunyai penawar terbaik untuk membawa Malaysia keluar dari endemik ini dan tidak kurang kelihatan seperti seorang pakar kesihatan awam mengalahkan Pertubuhan Kesihatan Sedunia (WHO) mengaku bahawa mereka punyai azimat penawar untuk mengubati negara kita yang sedang luka teruk.Ada juga yang berwatak seperti pakar ekonomi yang mendakwa punyai ramuan paling mujarab untuk membawa rakyat bebas dari kesengsaraan ekonomi sekarang ini. Sedang kebanyakan pusat-pusat kuarantin digambarkan ibarat medan perang, sedang pusat pemberian vaksin terpaksa pula ditutup kerana menjadi kluster terbaharu covid sementara itu jugalah sebahagian besar ahli politik kita sedang giat mencaturkan arah tuju politik negara tanpa henti.Pertarungan politik ini sebenarnya menjadi begitu gawat sejak ambang pilihanraya ke-14 dahulu dan tidak pernah tenang malahan menjadi lebih kronik kerana hari ini pertelingkahan politik ini kerap kali mengheret institusi Yang di-Pertuan Agong dan Raja-Raja Melayu untuk terlibat sama merungkai permasalahan yang ada.Menjadi lebih caca marbanya persada politik kita hari ini hingga mereka yang semalam menjadi lawan ketat hari ini menjadi kawan akrab, mereka yang dari satu kabilah yang sama berlawan pedang seolah-olah mereka dari parti yang berbeza tetapi mereka yang dari parti berlawanan bersekongkol pula menjatuhkan rakan sekutu politik mereka.Dinamika politik Malaysia ini mengganas melangkaui pemikiran yang lazim atas satu sebab utama, siapa yang boleh meletakkan sipulan dipuncak kuasa tidak kiralah ia dari pihak sebalah mana adalah rakan dan siapa yang cuba menghalang tidak kiralah dari satu parti yang sama adalah lawan. Dahulu kala jika mereka itu dari parti yang berbeza visi dan misinya tetapi menjalin kerjasama politik, maka terus sahaja dirujuk sebagai tidur dengan bantal yang sama tetapi mimpi lain-lain.Hari ini ianya makin jadi rojak, mereka yang dari satu puak yang punyai misi yang sama pun mimpinya lain-lain belaka. Tidak mengapalah jika ahli politik kita bermati-matian nak berpolitik sewaktu ekonomi kita kukuh, negara kita mewah dan rakyat dalam keadaan senang kerana memang itu pun yang mereka lakukan selama ini. Namun hari ini rakyat bukan sahaja susah tetapi sangat susah atau dalam bahasa marhaennya “koyak gila”.Dalam meneruskan hidup penuh keperitan ini, sampainya hati untuk sebahagian ahli-ahli politik kita yang bergelar pemimpin atau bekas pemimpin terus-terusan memberi isyarat kepada dunia luar bahawa negara kita ini tidak lagi stabil. Akibat tingkah laku mereka juga, tiada lagi istilah kestabilan politik untuk negara kita hingga pelabur pun mula dikit-dikit menjauhkan diri dengan negara kita.Jikalah mereka ini benar hero rakyat, inilah masanya pemimpin sama ada di dalam kerajaan atau di luar kerajaan melakukan sesuatu diluar kelaziman dengan membuktikan kehebatan mereka dengan menggunakan segala hubungan baik atau “contact” mereka untuk mendapatkan bantuan dari negara-negara sahabat atau mana-mana sumber lain tidak kiralah bantuan itu berbentuk bekalan semasa wabak Covid seperti vaksin, alat ujian Covid, tabung oksigen atau dalam bentuk aktiviti pelaburan yang boleh meningkatkan ekonomi negara kita.Rakyat dapat menilai bahawa hebatnya pemimpin politik tersebut yang dimuliakan dengan gelaran YB kerana membawa manfaat untuk negara samada dia berada dalam kerajaan atau pun mereka yang tidak berada dalam kerajaan.Rakyat kini teramat letih dengan suasana politik negara ditambah dengan tekanan berganda akibat masalah kesihatan dan ekonomi. Sudah tiba masanya untuk mereka memegang tampuk kuasa dan mereka yang tidak memegang kuasa berlapang dada melakukan pengorbanan dengan mewujudkan genjatan politik hinggalah negara kita dipulihkan semula. Jika benar semua kabilah mempunyai ramuan terbaik untuk menyelesaikan luka parah negara kita ini, pemegang taruh berilah ruang dan platform untuk semuanya sama-sama membantu memberi khidmat negara. Tentunya masih ada pimpinan politik yang waras dan sedar luka parah kita hari ini.Melalui gencatan politik ini semua pihak perlu meletakkan kepentingan politik kepartian di sisi buat seketika dan meletakkan kepentingan rakyat dan negara ditempat yang utama. Buat kesekian kalinya,  kasihanilah rakyat terbanyak. Sesungguhnya kita boleh bangkit semula menjadi satu negara yang hebat jika kita meletakkan kepentingan negara mengatasi kepentingan politik peribadi.Ikbal Salam adalah peguam bela & peguam cara.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Ketua PBB seru perangi perhambaan melalui pendidikan

Setiausaha Agung Pertubuhan Bangsa-Bangsa Bersatu (PBB) António Guterres pada Isnin menggesa memerangi perhambaan warisan perkauman melalui pendidikan yang disifatkan "senjata paling ampuh".
“Adalah menjadi kewajipan kita untuk melawan warisan perhambaan,” kata Guterres pada Perhimpunan Agung PBB sempena Hari Peringatan Antarabangsa Mangsa Perhambaan dan Perdagangan Transatlantik.
Beliau berkata sejarah perhambaan berlangsung selama lebih 400 tahun, sambil menyatakan bahawa ia adalah cerminan "penderitaan, jenayah, keganasan, dan eksploitasi".
"Namun, warisan perdagangan hamba transatlantik menghantui kita hingga ke hari ini.
 "Kita boleh lihat kesannya sejak era eksploitasi penjajah kepada ketidaksamaan sosial dan ekonomi hari ini,” kata Guterres.
Beliau menambah bahawa kesan perhambaan menyerlahkan jurang perbezaan termasuk kekayaan, pendapatan, kesihatan, pendidikan dan peluang.
Menyifatkan pendidikan sebagai senjata paling berkuasa dalam memerangi perhambaan, ketua PBB itu menggesa kerajaan untuk memperkenalkan pembelajaran di sekolah mengenai punca, manifestasi dan akibat perdagangan hamba transatlantik, lapor Xinhua.
"Dengan mengajar sejarah perhambaan, kita membantu mengawal manusia dari terdorong kepada keganasan," kata Guterres.
Perhimpunan Agung PBB menerima pakai resolusi pada Disember 2007 untuk menetapkan 25 Mac setiap tahun sebagai Hari Peringatan Antarabangsa bagi Mangsa Perhambaan dan Perdagangan Transatlantik.


KPM mahu pemutihan tanah segera diselesaikan untuk bina, naik taraf sekolah daif

Kementerian pendidikan (KPM) mahu isu pemutihan tanah di seluruh negara diselesaikan dengan kadar segera bagi membolehkan projek menaik taraf dan pembinaan semula sekolah daif dapat disegerakan, terutamanya di Sarawak.Menteri Kanan Pendidikan Radzi Jidin berkata sekiranya tanah tapak pembinaan bangunan sekolah daif tidak menjadi tanah hak milik persekutuan, maka kerja-kerja pembinaan tidak akan dapat dijalankan.“Itu adalah antara perkara yang telah dibincangkan oleh saya semasa mengadakan kunjungan hormat ke atas Ketua Menteri Abang Johari Openg di Wisma Bapa Malaysia (pusat pentadbiran kerajaan Sarawak di Kuching), semalam.“Jika kita lihat kepada perkara paling asas untuk diselesaikan, insya-Allah pada masa akan datang apabila isu tanah itu selesai, maka prosesnya akan lebih cepat serta teratur,” katanya pada sidang media selepas mengadakan lawatan kerja ke Sekolah Menengah Samariang.Sementara itu, Radzi berkata sejak Jabatan Perkhidmatan Awam (JPA) mengumumkan penjawat awam diwajibkan mengambil vaksin Covid-19, sesetengah guru yang dilaporkan enggan menerima vaksin kini telah mula mendapatkan dos pertama mereka.“Kita (KPM) telah menerima senarai terkini selepas perkara itu diumumkan, ada guru telah mendapatkan dos pertama, maka kita sedang memantau keadaan semasa.“Apa yang paling penting adalah sekiranya guru-guru yang tidak divaksin ini menjejaskan operasi sekolah, tindakan segera akan diambil termasuklah membuat pertukaran terutamanya guru pendidikan khas yang sentiasa bersama murid secara fizikal dengan murid berkeperluan khas,” katanya.


Order Ismail, yang sampai kluster mahkamah?

Sejak malam kelmarin, bagaikan berlumba-lumba pemimpin Umno membuat kenyataan memuji keputusan Majlis Kerja Tertinggi (MKT) parti yang menamakan Ismail Sabri Yaakob sebagai calon perdana menteri untuk menghadapi Pilihan Raya Umum Ke-15 (PRU-15).Sambil mendabik dada, mereka mendakwa pencalonan itu membawa mesej betapa Umno kini berada pada puncak solidariti dan kesiapsiagaan terbaik untuk masuk gelanggang PRU-15.Pun begitu, seorang Ahli MKT Tajuddin Abdul Rahman tampil dengan reaksi menongkah arus kurang dua jam selepas pencalonan Ismail diumumkan melalui kenyataan akhbar Setiausaha Agung Umno, Ahmad Maslan.Bagi Tajuddin, keputusan MKT bukan jaminan untuk naib presiden itu kekal memegang jawatan perdana menteri kerana apa sahaja boleh berlaku dengan memberi contoh kejadian menimpa “poster boy” Hasni Mohammad di Johor.Reaksi bekas pengarah pilihan raya Umno itu wajar diberi perhatian kerana beliau mungkin mempunyai maklumat dalaman selain sudah masak benar dengan kerenah kepimpinan partinya terutama kelompok kluster mahkamah.Jika Tajuddin yang berada dalam MKT kurang yakin dan berjaga-jaga dengan pencalonan itu, adakah rakyat patut menjadi “lebih sudu daripada kuah” dengan menelan bulat-bulat naratif pencalonan Ismail?Lagipun pencalonan itu dibuat kurang dua bulan selepas persembahan “silap mata” Umno pada Pilihan Raya Negeri (PRN) Johor apabila Hasni yang dijaja akan dilantik semula sebagai menteri besar telah diganti dengan Onn Hafiz Ghazi secara tiba-tiba.Presiden Umno, Ahmad Zahid Hamidi yang kononnya akan membuat penjelasan berkenaan isu itu dalam Ucapan Dasar Presiden sempena Perhimpunan Agung Umno 2021 (PAU 2021) pula sekadar berucap:“Biarpun barang yang kita order online barang lain, barang yang sampai barang lain, tetapi beliau (Onn Hafiz) tetap menjadi kebanggaan rakyat Johor,”.Sikap lepas tangan Zahid dalam menguruskan isu yang menyebabkan ada tokoh dari Johor mengakui malu untuk menghadiri PAU 2021 boleh dijadikan petunjuk sejauh mana Umno dan presidennya yang bergelut dengan 47 pertuduhan di mahkamah boleh dipercayai apabila berjanji.Keputusan MKT itu jika diamati ada kejanggalannya kerana secara tiba-tiba tanpa angin dan ribut, Ismail dinamakan sebagai calon perdana menteri.Layanan kluster mahkamah terhadap beliau nampaknya berubah 180 darjah secara tiba-tiba.Walhal sebulan yang lepas, seluruh negara menjadi saksi bagaimana tidak beradabnya layanan kluster mahkamah terhadap Ismail pada malam keputusan PRN Johor dan pada PAU 2021 atas alasan protokol parti.Perkara ini membuka ruang spekulasi, adakah wujud perjanjian dan tawar menawar “you scratch my back, and I’ll scratch yours” di antara Ismail dan kluster mahkamah.Malah ada yang bergossip dalam media sosial sehingga mengaitkan pencalonan itu dengan keputusan Mahkamah Rayuan yang menangguhkan hukuman penjara 12 tahun dan denda RM210 juta ke atas bekas presiden Umno, Najib Razak dalam kes SRC International pada Disember lalu.Sekiranya keputusan lain yang dibuat MKT Umno turut diperhalusi, pemilihan Ismail sebagai perdana menteri boleh diibaratkan sebagai gula-gula politik kerana ia menyebabkan Ismail terperangkap dan hanya mempunyai dua pilihan.Sama ada akur dengan ketetapan parti yang dikuasai kluster mahkamah atau berdepan dengan situasi “order barang lain, tapi sampai barang lain”.Hal ini kerana MKT Umno telah menetapkan 14 Mei ini sebagai tarikh mengadakan PAU Umno Khas bagi meminda perlembagaan yang bertujuan menghalalkan penangguhan pemilihan parti sekali lagi.Dengan berselindung di sebalik keputusan PAU 2021, pindaan itu akan membolehkan Zahid kekal sebagai presiden Umno sekaligus menjadi perdana menteri belakang tabir yang memegang alat kawalan jauh untuk menekan Ismail mengikut kehendak kluster mahkamah.Sekiranya benar-benar ikhlas mencalonkan Ismail, beliau perlu diberi laluan untuk menduduki kerusi presiden Umno dan pengerusi Barisan Nasional (BN), bukannya terus berpegang dengan formula “Zahid jaga parti, Ismail jaga kerajaan.”Formula itu hanya sesuai jika Zahid langsung tidak mencampuri urusan kerajaan, tetapi keputusan MKT yang tidak mahu meneruskan memorandum persefahaman (MoU) bersama Pakatan Harapan (PH) itu sendiri adalah salah satu bentuk campur tangan dalam urusan kerajaan.Apa hak Umno untuk menekan perdana menteri supaya tidak meneruskan MoU itu selepas tempohnya berakhir pada 31 Julai ini sedangkan kerajaan itu dibentuk oleh sokongan ahli Parlimen pelbagai parti, bukannya kerajaan Umno.Persoalannya, jika Ismail tidak akur keputusan parti, apa yang bakal berlaku? Adakah akan disabotaj sehingga terpelanting dari kerusi perdana menteri untuk diganti dengan kluster mahkamah atau sekutunya?Dengan mengambil keberkatan Ramadan, berdoalah supaya kebangkitan semula kluster mahkamah Pakistan tidak berjangkit ke negara ini kerana jika Pakistan boleh, Malaysia pun boleh dan Umno lagilah boleh.Saladin Hasan Salleh adalah pembaca MalaysiaNow.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Undang-undang ganjaran kepada bekas PM bukan untuk beri kemewahan, kata Dr M

Dr Mahathir Mohamad berkata undang-undang yang diperkenalkan semasa penggal pertamanya untuk memberi ganjaran kepada bekas perdana menteri bertujuan mengenang jasa mereka, bukannya bertujuan memberi kemewahan, katanya sebagai respons kepada Najib Razak yang menyerangnya berikutan pendedahan kerajaan merancang menghadiahkan hartanah bernilai RM100 juta walaupun disabitkan kes jenayah.“Biasanya ganjaran yang diberi ialah rumah kerajaan yang sedia ada.“Ia tidak bertujuan untuk memberi kemewahan atau kekayaan kepada bekas perdana menteri,” kata Mahathir dalam catatan blognya semalam.Beliau berkata bekas perdana menteri sudah diberi pencen, gratuiti dan elaun, sambil menambah semua manfaat itu sudah cukup untuk mereka membina rumah sendiri.“Itulah yang saya lakukan,” katanya.Ulasan Mahathir itu adalah susulan daripada kecaman orang ramai ekoran pendedahan permohonan Najib bagi sebuah tanah premium di Kuala Lumpur yang saiznya lebih besar dari dua padang bola sepak dengan beberapa tambahan daripada kerajaan persekutuan, di mana sebuah rumah juga akan dibina oleh Putrajaya dengan kos keseluruhan sebanyak RM100 juta.Laporan MalaysiaNow sebelum ini mendedahkan butiran permohonan menunjukkan Najib menggunakan Akta Ahli Parlimen (Saraan), di mana bekas perdana menteri diberi beberapa pilihan elaun perumahan.MalaysiaNow juga mendedahkan Najib mengambil pilihan paling mahal dalam bentuk hartanah yang terletak di kawasan kejiranan eksklusif Bukit Petaling, dengan nilai tanah kira-kira RM60 juta.Ia dilaporkan turut disokong pemimpin Umno merangkap Perdana Menteri Ismail Sabri Yaakob namun mendapat bantahan daripada beberapa menteri kanan Kabinet mewakili parti komponen kerajaan termasuk Menteri Kewangan Tengku Zafrul Aziz, Mohamed Azmin Ali, Khairy Jamaluddin dan Tuan Ibrahim Tuan Man.Selepas Mahathir membangkitkan perkara itu di Dewan Rakyat, Najib memberikan respons, mengatakan beliau hanya memohon dengan menggunakan peruntukan yang diperkenalkan sewaktu pentadbiran Mahathir.Bagaimanapun, akibat kemarahan dan kecaman orang ramai, Najib akhirnya membatalkan permohonan tersebut dan menggesa hak bagi bekas perdana menteri setelahnya dikaji semula.Dalam pada itu, Mahathir turut berkata bekas perdana menteri lain termasuk beliau tidak diberikan kemewahan seperti apa yang dimohon Najib.Mahathir berkata Malaysia menjadi bahan ketawa dunia “di mana seorang banduan yang lesap berbillion ringgit begitu disanjung tinggi dan dihormati.”“Kita boleh hargai jasa seseorang perdana menteri tetapi tidaklah sampai menjadinya millionaire. Sumbangan mereka sebenarnya juga perlu diambil kira.“Bagi seorang perdana menteri yang merosakan negara sehingga dihukum penjara, perlukah kita beri hadiah sampai 100 juta, sedangkan yang merdekakan negara diberi hanya sebuah rumah dinding papan berbumbung genting sahaja?” kata Mahathir.Sejak tumbang dari tampuk pentadbiran pada 2018, Najib berdepan pelbagai pertuduhan rasuah, gubah wang dan salah guna kuasa berkait skandal 1MDB.Tahun lalu, beliau dijatuhi hukuman 12 tahun penjara selepas disabitkan tujuh pertuduhan jenaya berkaitan penyelewengan wang sebanyak RM42 juta dari SRC International.Keputusan rayuannya ditetapkan pada 8 Disember depan.


Kes Covid-19 turun bawah 1,500, 4 kematian baru dicatatkan

Malaysia mencatatkan 1,327 kes baru Covid-19 hari ini menjadikan kes keseluruhan penularan dalam negara berjumlah 333,040.Sebanyak empat lagi kematian baru dicatatkan, menjadikan jumlah kes kematian keseluruhan sebanyak 1,233.Sementara jumlah kes sembuh hari ini mencatatkan 1,247 menjadikan jumlah keseluruhan kes sembuh meningkat kepada 317,289.Selangor masih menjadi negeri yang paling tinggi mencatat kes harian dengan 356 kes hari ini.Ia disusuli dengan Sarawak 276, Pulau Pinang 205, Johor 141 dan Kuala Lumpur 115.Sementara Perak mencatatkan 55 kes, Sabah 50, Kedah dan Kelantan masing-masing 30, Negeri Sembilan 22, Terengganu 18, Pahang 11, Melaka 10, Perlis lima dan Putrajaya tiga.Kes aktif dengan kebolehjangkitan pula kini berjumlah 14,518 dengan 154 pesakit ditempatkan di Unit Rawatan Rapi termasuk 65 orang memerlukan bantuan alat pernafasan.


Muhyiddin cadang persefahaman, bukan gabungan parti lawan BN pada PRU15

Presiden Bersatu Muhyiddin Yassin hari ini mengusulkan cadangan persefahaman berbanding gabungan politik antara parti bagi berdepan Barisan Nasional (BN) pada Pilihan Raya Umum ke-15 (PRU15).  Beliau berkata siri pertemuannya bersama beberapa pemimpin parti  politik selain BN adalah bagi merintis persefahaman antara ahli politik pembangkang selepas Pilihan Raya Negeri Johor pada Mac lalu, di mana BN berjaya menang besar bagi kali kedua pada PRN.“Formula satu lawan satu yang dikemukakan oleh Bersatu adalah bersifat kerjasama atau persefahaman pilihan raya (electoral pact) yang tidak melibatkan pembentukan satu gabungan baharu parti-parti politik,” katanya. “Tujuan persefahaman ini adalah untuk mengelakkan pertembungan banyak penjuru dalam pilihan raya yang hanya menguntungkan BN sepertimana yang berlaku dalam PRN Melaka dan Johor..” Pada April lalu, Muhyiddin yang merupakan Pengerusi Perikatan Nasional berkata beliau telah memulakan inisiatif untuk bertemu dengan pemimpin utama parti politik kerajaan dan pembangkang sebagai langkah awal untuk mendapatkan pandangan bagi sebuah kerjasama politik. Bagaimanapun, beliau berkata walaupun pemimpin politik yang ditemuinya percaya walaupun majoriti rakyat tidak menyokong BN kerana imej kleptokrat yang ditonjolkannya, namun undi parti-parti selain BN berpecah kerana pertandingan banyak penjuru antara parti politik.Dalam kenyataannya hari ini, Muhyiddin berkata cadangan persefahaman pilihan raya yang diusulkan beliau mesti diasaskan kepada satu agenda bersama bagi memastikan negara tidak kembali dikuasai kumpulan kleptokrat yang disifatkannya sedang “menguasai BN”.“Saya percaya majoriti rakyat menolak kleptokrasi dan suatu usaha mesti dilakukan untuk menghalang BN daripada kembali berkuasa sepenuhnya di negara ini.” katanya. Beliau turut menolak dakwaan yang kononnya beliau mendakwa memiliki sokongan majoriti untuk dilantik semula sebagao perdana menteri sekali lagi.“Saya ingin tegaskan bahawa saya tidak pernah memberitahu atau mengesahkan kepada sesiapa bahawa saya telah mendapat sokongan majoriti ahli-ahli Parlimen,” katanya. “Apa yang dibincangkan dalam siri pertemuan saya dengan beberapa pimpinan parti-parti politik selain BN adalah untuk merintis persefahaman bagi menghadapi PRU15.” Muhyiddin menjadi perdana menteri dari Mac 2020 hingga Ogos 2021.Beliau meletakkan jawatan selepas kehilangan majoriti sokongan selepas sekumpulan ahli Parlimen Umno yang bersekutu dengan Presiden Umno Ahmad Zahid Hamidi dan bekas perdana menteri Najib Razak menarik sokongan mereka terhadapnya di Parlimen.


CITF pertimbang PPV khas untuk warga asing dalam negara

Pasukan Petugas Khas Imunisasi Covid-19 (CITF) sedang mempertimbangkan keperluan untuk mengkhususkan beberapa Pusat Pemberian Vaksin (PPV) untuk warga asing mengikut bahasa agar proses vaksinasi dapat dilakukan dengan lancar.CITF dalam kenyataan memaklumkan ia bagi membolehkan sumber-sumber diperlukan seperti penterjemah atau sukarelawan, dapat ditempatkan di situ sekali gus mengatasi masalah kesesakan di PPV yang berpunca daripada kehadiran dalam bilangan yang ramai kumpulan itu, menyebabkan pelanggaran prosedur operasi standard (SOP).“Kegagalan pekerja asing dalam mengisi borang dan memuat turun aplikasi MySejahtera menyebabkan proses tersebut mengambil masa yang lama.“Setiap pekerja asing memerlukan lebih lima minit untuk mengisi borang dan menyebabkan kesesakan di kaunter pendaftaran. Terdapat jurubahasa yang membantu, tetapi proses tersebut masih memakan masa,” menurut kenyataan itu sebagai mengulas kesesakan yang berlaku di kebanyakan PPV di Lembah Klang semalam.Kenyataan itu memaklumkan, kesesakan semalam juga terjadi apabila sebilangan besar daripada penerima vaksin hadir tidak mengikut waktu janji temu yang diberikan dengan datang pada waktu pagi sedangkan waktu janji temu adalah di sebelah petang.Bagi mengelakkan masalah sama berulang, badan bertindak itu turut bekerjasama dengan pihak polis untuk menyekat perjalanan sebarang kenderaan seperti bas dari luar Lembah Klang yang membawa sama ada pekerja asing atau rakyat Malaysia secara beramai-ramai untuk mendapatkan suntikan vaksin di Lembah Klang.Pada masa sama CITF juga telah meminda tarikh janji temu bagi sesetengah penerima vaksin untuk mengurangkan jumlah kehadiran agar kesesakan daripada masalah komunikasi melibatkan warga asing itu dapat dielakkan.“Hasil daripada tindakan CITF ini, kesesakan di PPV yang terlibat terutamanya di waktu petang, dapat dikurangkan hari ini dan perkara berkenaan akan terus dipantau bagi membolehkan tindakan bersesuaian diambil dari semasa ke semasa,” menurut kenyataan itu.


Pengguna Instagram dari beberapa negara alami gangguan aplikasi

Pengguna platform media sosial Instagram dari beberapa negara pada Jumaat melaporkan gangguan berkaitan cara aplikasi itu berfungsi, lapor Sputnik berdasarkan maklumat daripada penjejak gangguan Downdetector.
"Laporan pengguna menunjukkan Instagram menghadapi masalah sejak 9.20 malam," ciap Downdetector.
Menurut laman sesawang web itu, gangguan berkenaan dilaporkan oleh pengguna dari Amerika Syarikat, Kanada, Perancis, Jerman dan Sepanyol.
Walaupun kebanyakan pengguna melaporkan gangguan pada aplikasi Instagram, masalah sama turut berlaku dalam versi web dan kebenaran akaun, menurut portal itu.


Kadar pemberian vaksin untuk pengamal media perlu diberi fokus

Armada Bersatu menyambut baik inisiatif kerajaan yang telah mula menggerakkan pemberian vaksin dos pertama kepada pengamal media. Langkah yang diambil kerajaan ini adalah bukti keprihatinan kerajaan atas hak para rakan media untuk menjalankan tugas mereka dengan selamat.Kita tidak boleh menafikan peranan media selaku “frontliners” atau petugas barisan hadapan adalah begitu penting atas keperluan masyarakat negara untuk terus disajikan dengan berita serta informasi terkini yang lebih beretika dan tepat. Biarpun dalam situasi pandemik ini, ketetapan aturan kehidupan bukanlah semuanya berlaku secara maya.Masih terdapat kejadian yang perlu dilaporkan memperuntukkan kehadiran secara fizikal kalangan para wartawan, jurugambar serta segenap cabang skop pekerjaan pengamal media. Pertemuan secara fizikal ini benar-benar membahayakan keselamatan para rakan media.Justeru adalah wajar bagi pihak kerajaan mempertimbangkan untuk memberi fokus kepada para pengamal media bukan sahaja yang bertugas di Lembah Klang, malah di segenap pelusuk di negeri-negeri. Ini kerana terdapat laporan dari kesatuan sekerja terkait bidang kewartawanan yang menyatakan beberapa negeri seperti di Johor, Kedah, Melaka dan Perak masih belum ada dalam kalangan rakan media yang mendapat janji temu vaksin.Armada menggesa untuk dipercepatkan proses ini selain Jawatankuasa Khas Jaminan Akses Vaksin Covid-19 (JKJAV) memberi fokus sepenuhnya kepada senarai nama pengamal media, utamanya yang berada di lapangan bagi mendapatkan suntikan dalam kadar segera. Hakikatnya kelewatan untuk pengamal media ini adalah suatu yang tidak wajar berlaku, kerana peranan media selaku barisan hadapan, tidak dapat ‘dunia’ nafikan.Mohd Ashraf Mustaqim Badrul Munir adalah ketua penerangan Armada Nasional* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Kumpulan hak asasi desak Singapura hentikan gangguan, hukum peguam

Kumpulan hak asasi Lawyers for Liberty (LFL) hari ini mengecam kerajaan Singapura atas percubaan untuk menghentikan atau menghalang peguam daripada mengambil kes berkait kepentingan awam, memberi amaran tindakan sedemikian akan menjejaskan hak banduan mendapatkan khidmat mereka sekali gus mencalarkan kedaulatan undang-undang.Dalam satu kenyataan, LFL merujuk kepada permohonan Persatuan Undang-Undang Singapura dan peguam negara republik itu yang mahu menghentikan usaha peguam terkemuka M Ravi daripada berkhidmat, mengatakan beliau dan peguam hak asasi lain sedang “dihukum” kerana khidmat yang mereka berikan.“Memang tidak dinafikan M Ravi sedang cuba diketepikan (di Singapura), memandangkan banyak permohonan difailkan terhadapnya kerana mewakili banduan bilik akhir.“Perintah kos yang terlalu tinggi dituntut terhadapnya, serta peguam lain seperti Violet Netto dan Charles Yeo mencerminkan landskap perundangan yang suram di Singapura di mana peguam dihukum dan dihalang daripada mengambil kes berkepentingan awam yang secara langsung mencabar kerajaan atau sistem,” kata Ketua Penyelaras LFL, Zaid Malek.Ravi, Violet dan Yeo mewakili banduan bilik akhir warga Singapura Roslan Bakar dan warga Malaysia Pausi Jefridin di mahkamah Singapura.Kedua-dua mereka yang merupakan orang kurang upaya (OKU) mental dijatuhi hukuman mati di republik itu selepas didapati bersalah mengedar dadah.Bagaimanapun, pelaksanaan hukuman terhadap mereka berdua diperintah untuk ditangguhkan pada saat-saat akhir oleh Presiden Singapura Halimah Yacob pada 17 Februari lalu. Semalam, rayuan mereka terhadap hukuman gantung ditolak oleh Mahkamah Tinggi.Dalam pada itu, peguam negara Singapura mengemukakan tuduhan menghina mahkamah terhadap Ravi berikutan usahanya berhubung kes tersebut. Bulan lalu, LFL berkata permohonan yang dikemukakan terhadap Ravi tersebut didakwa berdasarkan kelakuannya sepanjang pengendalian dua kes pada November tahun lalu.LFL juga berkata pertuduhan terhadap Ravi itu juga turut menimbulkan“kebingungan dan kecurigaan,” kerana ia hanya dimulakan selepas beliau mewakili Roslan dan Pausi.Zaid juga berkata bahawa tindakan sedemikian terhadap Ravi akan menafikan hak banduan yang menghadapi pertuduhan melibatkan hukuman mati untuk mendapatkan khidmat undang-undang.“Peguam akan keberatan untuk mengambil kes kerana bimbang kos peribadi dikenakan terhadap mereka serta risiko digantung perkhidmatan atau dikeluarkan daripada dunia undang-undang.“Disebabkan itu, kedaulatan undang-undang turut terjejas,” katanya sambil menggesa kerajaan Singapura mematuhi perlembagaannya sendiri yang mengiktiraf hak mana-mana individu untuk dibela oleh peguam pilihan mereka.“Gangguan berterusan terhadap peguam dan mewujudkan suasana penuh ketakutan dalam kalangan pengamal undang-undang pada dasarnya adalah cara jahat untuk menghapuskan hak ini. Dan perkara ini tidak boleh dibiarkan.“Kami menggesa kerajaan Singapura untuk mempertahankan perlembagaannya sendiri dan melindungi hak perwakilan undang-undang, yang mesti dilakukan dengan memastikan peguam dilindungi daripada ugutan, halangan, gangguan atau campur tangan tidak wajar ketika menjalankan tugas mereka bagi pihak klien.”


Hidup nomad moden dalam Nomadland

Ada satu ungkapan dalam perancangan bandar, iaitu “monotown”, yang membawa pengertian sebuah bandar atau pekan yang hayatnya sangat bergantung kepada satu sektor atau industri semata-mata.Sebagai contoh di Rusia, sebuah bandar mono yang besar ialah Tolyatti, dengan populasi lebih 700,000 orang.Ia menempatkan kilang AvtoVAZ, yang sehingga  2008 menggajikan 106,000 orang di bandar itu.Selain itu, semua yang ada di bandar itu sangat berkait dengan kilang tersebut.Sebaik sahaja kilang itu mengalami masalah dan ditutup, bandar mono ini berdepan dengan zaman kelam.Kadar pengangguran tinggi dan tba-tiba penghuni bandar itu kehilangan masa hadapan.Miri dapat dikatakan sebagai monotown di Malaysia, memandangkan ia sangat bergantung kepada industri minyak.Nomadland, sebuah filem penting tahun lalu yang kini meraih pelbagai anugerah filem mengisahkan nasib penghuni sebuah bandar bernama Empire di Nevada yang menjadi lokasi terletaknya sebuah kilang besar, United States Gypsum Corporation.Ia menyorot nasib seorang wanita, Fern yang bekerja di kilang itu sepanjang hidupnya.Dia tidak mempunyai anak.Sebaik suaminya meninggal dunia, kini sudah tua; kilang itu tiba-tiba ditutup.Secara realistiknya poskod bandar itu mati.Ia menjadi bandar yang tidak punya apa lagi.Fern dihadapkan dengan kenyataan yang sangat mencekau.Fern tidak ada pilihan lain, melainkan meninggalkan bandar itu.Akan tetapi ada satu pilihan aneh tetapi sedar yang dilakukan oleh Fern, iaitu menjadi seorang nomad moden.Gaya hidup nomad seperti mana kita tahu adalah gaya hidup kaum yang berpindah-randah dari satu tempat ke satu tempat, dan di setiap tempat singgahannya, sang nomad akan mencari sesuap nasi untuk beberapa lama; sebelum berangkat pergi lagi.Di Amerika Syarikat, cara hidup nomad ini sudah kembali.Jangan sangka nomad ini adalah hippie tahun 1960-an yang hidup mereka hanya bersuka ria di sela unggun api sambil menyanyi. Sebetulnya nomad moden ini mempunyai kesedaran politik yang tinggi, dan setiap kilometer yang mereka tempuhi dalam perjalanan panjang adalah protes yang keras kepada sistem.Filem ini, Nomadland, adalah arahan, suntingan dan terbitan Chloé Zhao diadaptasi daripada sebuah buku bukan fiksi berjudul “Nomadland: Surviving America in the Twenty-First Century” oleh Jessica Bruder.Ia seakan-akan dokumentari (tetapi bukan) di mana menyorot cara hidup kaum nomad moden yang berpindah randah dari satu tempat ke tempat lain dan hidup di dalam kenderaan.Sebahagian besar pelakon adalah nomad sebenar seperti Linda May, Swankie, dan Bob Wells. Juga, adegan dalam filem ini adalah mengenai hidup seharian kaum nomad.Contohnya apa yang mereka makan, isu keselamatan mereka, masalah kenderaan rosak, gagasan dan fikiran mereka yang anti kapitalisme dan cara pandang terhadap dunia yang realistik, ringkas dan sama sekali aman.Cuma, ia tidak dapat menjadi dokumentari kerana Chloé Zhao meletakkan watak yang diciptakan, iaitu Fern lakonan Frances McDormand (yang sudah menang Oscar dua kali sebelum ini) sebagai seorang nomad.Satu lagi watak yang diciptakan ialah David lakonan bintang Hollywood David Strathairn, seorang nomad yang kelihatannya menyenangi Fern.Justeru garis dokumentari dan filem cereka dikaburkan sehingga sukar dibezakan.Filem ini merupakan satu protes dalam diam terhadap pembangunan ekonomi Amerika Syarikat yang bandar-bandar industri mono (monotown) sangat terancam dek kemelesetan ekonomi.Fern, sebaik kematian suami; menjual semua yang ada, dan memulai hidup sederhana, atau dengan keperluan minimal di dalam van.Untuk menyara sisa hayatnya, Fern bekerja di kafe tepi lebuh raya, menjadi tukang cuci di kawasan tumpuan yang dikhaskan untuk nomad, dan juga menjadi pekerja pembungkus sambilan di Amazon.Di sela-sela inilah debat, kritikan politik dan ekonomi dinyatakan secara halus.Di satu adegan yang menyesakkan jiwa, pekerja Amazon terlihat meracik sebatang pisang kecil seraya dikepit dua keping roti.Kebajikan pekerja ini hampir tiada, kerana mereka adalah pekerja singgahan.Kita dapat merasai penindasan itu secara senyap, dan kita bagai dibakar oleh kemarahan penganiayaan ekonomi yang tidak adil.Itu dilakukan dalam diam, sepanjang filem ini.Fern lama kelamaan menjadi seorang yang percaya dengan kehidupan nomad.Dia misalnya memberitahu kanak-kanak dari bandar Empire yang ditemuinya semula di jalanan, bahawa seorang gelandangan berbeza dengan seorang nomad.Gelandangan tidak punya rumah, tetapi nomad tidak pun mahu memiliki rumah dan hidup berhijrah tanpa menyusahkan orang lain.Apa yang menjadikan Nomadland hebat ialah keutuhan kedalaman dan keberkesanan lakonan Frances McDormand sebagai Fern.Sukar mencari seorang  pelakon yang dapat membawa watak Fern ini.Malah saya berpendapat seniwati hebat Hollywood, Meryl Strep sendiri tidak akan mampu menggalas watak Fern.Sorot mata, cemik mulutnya, lari kecilnya, malah cangkung kencingnya adalah seorang nomad.Pada detik Fern meniti kesunyian malam sambil melihat foto-foto lamanya ketika dia masih kecil, kita dapat merasai kesayuan yang menyayat hati.Permainan kamera yang canggih dengan warna malam atau senja yang dimanipulasi pengarahnya, kita merasakan dunia nomad itu satu dunia yang ikhlas.Pada saat Fern terpaksa memarkir vannya di tempat meletak kenderaan peribadi dan diusir, kita berasa cemas.Pada resah Fern apabila melawat David yang akhirnya memilih untuk tinggal dengan anak dan menjaga cucunya, kita melihat kerimasan Fern.Ketika Fern merindui Empire, bandar mono yang sudah tidak berpenghuni itu kita melihat dirinya melawat semula kediamannya yang sudah tiada apa, demi mengenang semula suaminya.Segala ucapan, gerak geri Fern yang dibangunkan oleh Frances mendekatkannya kepada Oscar ketiga.Saat dia mempertahankan cara hidup nomad di hadapan adik perempuannya (Fern harus meminjam duit untuk membaiki vannya) kita melihat perubahan cara fikir seorang yang telah hilang segalanya kepada cara fikir seorang nomad.Frances telah pun meraih pelbagai anugerah lakonan dan kini juga dicalonkan untuk Anugerah Golden Globe dan SAG (persatuan pelakon Amerika Syarikat).Apa yang lebih mengesankan dalam filem ini ialah kerana Chloé Zhao dengan penuh yakin meletakkan dunia pantai barat Amerika yang indah; gurun sepi dengan matahari naik; salju keras di perjalanan dingin, himpunan batu yang mempesonakan Fern di Grand Canyon, dan satu demi satu jalanan berbekas unggun api yang sentiasa ditunggui orang baik.Pada satu ketika, terdapat puisi mengiringi perjalanan Fern menjadikan cara hidup nomad itu sungguh romantis, tetapi realistik, sambil membangkitkan puitika baru untuk genre “road movie”.Justeru sebagai sebuah karya seni, Nomadland sudah mencabar norma iaitu sebahagian dokumentari, sebahagian filem artistik, sebahagian penyataan politik; dan sebahagian lagi filem genre perjalanan yang menyuguhkan latar dan sinematografi yang spektakular.Nomadland membawa nada pilu dan penuh melankolis tetapi tidak sampai mengheret kita kepada kesedihan.Ia menyuntik keharuan dalam diam, dan sebaik filem berakhir, ia menghantui kita oleh adegan latar indah, memori lakonan yang berbekas dan ucapan ideologi yang menular dalam benak.‘Tiada ucapan selamat tinggal, cuma jumpa lagi di pertengahan jalan,’ demikian kata Bob Wells, ketua kaum nomad kepada Fern, bukankah itu kehidupan kita di dunia fana ini?


Beri kelonggaran murid tidak pakai pakaian seragam sekolah, kata menteri

Pihak sekolah sekali lagi diingatkan agar memberi kelonggaran kepada pelajar yang hadir ke sekolah untuk tidak memakai pakaian seragam sekolah, sebaliknya memadai memakai pakaian kemas dan sopan.Menteri Kanan Pendidikan Radzi Jidin berkata perkara itu telahpun dinyatakan sebelum ini, namun masih terdapat rungutan daripada ibu bapa mengenai segelintir guru yang menetapkan syarat untuk pelajar mengenakan pakaian seragam lengkap.“Apabila sekolah mula dibuka mengikut ketetapan fasa di beberapa buah negeri seperti di Klang, Melaka, kita menerima aduan daripada ibu bapa yang menyatakan ada sekolah meminta supaya anak-anak memakai uniform sekolah walaupun ada uniform ketat, kasut dah ketat.“Jadi saya ingin tegaskan sekali lagi bahawa  pihak kementerian sebelum ini telah nyatakan bahawa untuk tempoh sehingga akhir persekolahan tahun ini, kita benarkan murid-murid memakai pakaian yang bersesuaian serta sopan dan kemas, itu paling penting,” katanya kepada pemberita selepas melakukan tinjauan persiapan pembukaan sekolah di Sekolah Kebangsaan Semaseh, Panchor hari ini.Beliau berkata pihak sekolah seharusnya memudahkan urusan kehadiran pelajar berikutan kekangan yang dihadapi ibu bapa susulan pembukaan sekolah di waktu pandemik Covid-19 terutamanya kepada keluarga yang kurang berkemampuan.Dalam perkembangan lain, beliau berkata semua sekolah di negeri yang akan memasuki Fasa Empat Pelan Pemulihan Negara harus memberi perhatian khusus terhadap aspek pengudaraan termasuk di dalam bilik guru.“Pengudaraan itu perlu diberi perhatian khusus. Awal dulu ramai agak keliru tetapi akhir ini hampir semua pihak dapat memahami bahawa kepentingan untuk kita pastikan pengudaraan di sekolah berlaku pada tahap paling optimum.“Bilik darjah nampak dah selesai cuma di bilik guru, kadang-kadang bilik guru yang menggunakan penghawa dingin sebagai contoh sebaiknya diusahakan supaya ada pengudaraan… dibuka tingkap bagi membolehkan keadaan yang lebih selamat bagi guru-guru,” katanya.Mengulas mengenai perkembangan pengambilan guru secara “one-off” bagi menyelesaikan masalah kekurangan guru, Radzi berkata Suruhanjaya Perkhidmatan Pendidikan (SPP) telah selesai melengkapkan pemilihan guru bagi Fasa Satu.Radzi berkata, kriteria pemilihan awal itu adalah berlandaskan calon yang bakal mengajar subjek-subjek penting di sekolah serta mereka yang mempunyai latar belakang dalam pengajian pendidikan.“Fasa 1 telah dipilih dan kita tidak ikut berapa ramai, kita berpandukan pada susunan subjek. Subjek mana pergi dulu serta keutamaan kepada graduan pendidikan.“Setelah keutamaan ini tercapai, baru kita lihat graduan yang tidak ada latar belakang pendidik, kerana itu kita buat secara berperingkat. Ada fasa yang hanya memerlukan ratusan tenaga pengajar namun ada fasa perlukan beribu, justeru kita perlu lihat keperluan subjek dalam fasa tersebut,” katanya.


2,062 kes baru Covid-19, hampir separuh di Selangor

Sebanyak 2,062 kes baru Covid-19 dikesan hari ini termasuk empat jangkitan import, menjadikan angka keseluruhan penularan dalam negara berjumlah 97,389 kata Ketua Pengarah Kesihatan Dr Noor Hisham Abdullah.Katanya, sebanyak 911 pesakit pulih dan dibenarkan pulang, menjadikan jumlah keseluruhan angka sembuh 79,304 kes atau 81.4%.“Selangor kekal mencatatkan kes harian tertinggi iaitu sebanyak 1,014 kes atau 49.2% diikuti Kuala Lumpur 504 kes (24.4%) dan Sabah 252 kes (12.2%),” katanya dalam satu kenyataan.Katanya, kes aktif dengan kebolehjangkitan pula berjumlah 17,646 kes.“Daripada jumlah itu 111 pesakit di tempatkan di Unit Rawatan Rapi termasuk 51 memerlukan bantuan alat pernafasan,” katanya.Dukacita dimaklumkan terdapat satu lagi kematian dilaporkan, menjadikan jumlah mangsa yang maut meningkat kepada 439 orang.


Terkini: Penantian bakal PM ke-10

Seluruh warga Malaysia masih menantikan siapakah yang bakal menjadi perdana menteri sekali gus menubuhkan kerajaan gabungan yang baru sejak wisel penamat pilihan raya umum ditiup Sabtu lalu, selepas majoriti jelas tidak dapat dimuktamadkan.
Perikatan Nasional dan Pakaran Harapan yang mendakwa mempunyai sokongan majoriti bagi menduduki Putrajaya kini bersaing untuk menunjukkan sokongan yang diperolehi mereka.


PH perlu parti Melayu atau satu lagi gerakan muda?

Seorang penganalisis politik mempersoalkan sejauh mana parti Muda akan menambah nilai kepada Pakatan Harapan (PH), berikutan pengumumannya untuk bergabung dengan pakatan pembangkang pada Pilihan Raya Umum ke-15 (PRU15).
Mujibu Abd Muis dari Universiti Teknologi Mara berkata Muda hanya memberi sedikit kelebihan kepada PH selain dapat mengurangkan pertembungan banyak penjuru pada pilihan raya.
Bercakap kepada MalaysiaNow, beliau berkata parti-parti komponen PH sudah mempunyai sayap pemuda mereka sendiri di mana dengannya mereka boleh mendekatkan diri dengan pengundi muda.
“Sayap pemuda PH – PKR, Amanah, DAP dan Upko – cukup berwibawa untuk memainkan peranan dalam parti masing-masing,” katanya.
Beliau juga berkata di pihak Muda pula, parti itu akan mendapat lebih banyak manfaat daripada jentera dan rangkaian parti yang ditubuhkan PH.
“Parti komponen Melayu yang kritikal adalah lebih baik untuk PH berbanding Muda," katanya.
Bagaimanapun, James Chin dari Universiti Tasmania Australia mempunyai pandangan berbeza, mengatakan Muda akan menjadi tiket PH untuk mendapatkan sebahagian besar undi golongan belia.
Mengakui Muda tidak memperolehi kemenangan yang ketara pada Pilihan Raya Negeri Johor baru-baru ini, beliau berkata Muda bagaimanapun menerima sokongan satu pertiga daripada pengundi yang berumur 18 hingga 20 tahun.
“Jika anda pembangkang, anda mahu undi sebanyak mungkin,” tambahnya.
Dengan pelaksanaan Undi 18 atau penurunan had usia minimum mengundi dari 21 kepada 18, 5.8 juta orang tambahan telah tersenarai dalam daftar pemilih dan layak mengundi.
Sementara 1.2 juta daripada pengundi baru itu berusia antara 18 hingga 20 tahun.
Chin berkata satu pertiga daripada sokongan mereka dalam kumpulan umur ini akan menjadi jumlah yang signifikan untuk PH, menyifatkan ia sebagai antara sebab Muda berusaha untuk menyertai gabungan itu.
Katanya, jika suasana PRU15 "panas", mungkin 65% hingga 70% pengundi muda akan keluar mengundi.
Pada Pilihan Raya Negeri Johor, Muda memenangi satu daripada tujuh kerusi Dewan Undangan Negeri (DUN) yang ditandinginya.
Parti itu bertembung dengan PKR di kerusi Larkin namun tidak bertanding di dua kerusi DUN di Parlimen Muar – Maharani dan Sungai Balang.
Memandangkan pengasas Muda, Syed Saddiq Syed Abdul Rahman adalah ahli Parlimen Muar, langkah tersebut menimbulkan persoalan bagaimana parti baru itu boleh membuktikan dirinya dapat memikat pengundi pada PRU15 akan datang.
Dalam pada itu, kata Mujibu, pengundi baru dan muda pula sangat kritikal dan sukar diramalkan di peti undi.
"Pengundi baru dan muda tidak semestinya mengundi Muda atau calon muda," katanya.
Menurutnya, walaupun parti-parti yang tampil sesuai dengan apa yang diperlukan golongan belia mempunyai peluang yang lebih baik untuk menang, namun corak pengundian akan bergantung kepada isu yang dibangkitkan dan persepsi ketika pilihan raya diadakan.
Sementara Chin berkata untuk melaksanakan dasar yang memihak  kepada golongan belia, Muda perlu terlebih dahulu mendapatkan kuasa.
"Bagaimana (Muda) dapat membuktikan pengaruhnya adalah seakan persoalan mana terlebih dahulu ayam atau telur.
“Untuk dipilih, perlu lalui pilihan raya. Jika mereka tak boleh menang, mereka tak boleh nak buktikan,” katanya.


Kepakaran geofizik mengesan ancaman tanah jerlus

Dewasa ni, acap kali kita digemparkan dengan berita pelik yang berlaku di beberapa tempat di Malaysia termasuk di Kuala Lumpur. Beberapa kejadian yang berlaku misalnya di Jalan Maharajalela yang mana sebuah kereta Myvi telah ditelan dalam lubang. Kejadian kedua terjadi di Jalan Pinang iaitu dalam kawasan segitiga emas (Jalan menuju Loke Yew dan Persimpangan Hang Tuah). Manakala kejadian ketiga pula berlaku di Jalan Dewan Bahasa Pustaka yang didapati berlaku disebabkan oleh paip bawah tanah pecah. Fenomena alam semulajadi berlaku tanpa sebarang amaran telah memberi ancaman kepada manusia kerana ia boleh terjadi di mana-mana sahaja sekeliling kita termasuk di belakang rumah tanpa kita sedari. Yang lebih merisaukan, ia mampu menelan kediaman, kenderaan, nyawa, bangunan perniagaan dan struktur lain. Orang ramai mula melahirkan kebimbangan terhadap keselamatan mereka dan impak kepada harta benda mereka terutama apabila kejadian ini berlaku di sekitar kediaman mereka.Runtuhan pada permukaan tanah yang dikenali sebagai lubang benam (sinkhole) terjadi akibat pembentukan rongga-rongga kosong di bawah permukaan. Apabila sesuatu bebanan berat misalnya pembinaan struktur atau bangunan di permukaan, rongga akan runtuh dan seterusnya membentuk lubang benam. Lubang benam ini didapati boleh bervariasi dalam pelbagai saiz. Kebiasaannya saiz lubang benam ini bergantung kepada saiz rongga itu sendiri. Lebih memburukkan keadaan ialah apabila lubang benam kecil telah merebak menjadi lebih besar. Kebiasaannya, krisis geobencana seumpama ini terjadi di kawasan yang didasari oleh formasi batu kapur misalnya di beberapa kawasan sekitar Perlis, Kedah, Perak, Kelantan dan Pahang. Manakala, sebanyak 80% kawasan Lembah Klang pula dilitupi oleh batu kapur. Kawasan tersebut didapati memang mempunyai banyak rongga serta bumbung batuan nipis sehingga menggundang bencana yang tak diingini. Hal ini kerana, sifat semulajadi batu kapur yang mudah terlarut melalui proses perlarutan kimia sehingga membentuk rongga di bawah subpermukaan. Kesannya, runtuhan tanah berlaku pada rongga seterusnya membawa kepada pembentukan lubang benam.  Perubahan iklim juga menjadi faktor yang mengawal kejadian ini. Apabila musim kemarau, kelembapan tanah menjadi rendah menyebabkan ikatan zarah tanah menjadi longgar seterusnya membentuk rongga. Pergerakkan tanah dalam rongga ini secara berterusan boleh menyebabkan terbentuknya lubang benam. Manakala pada musim tengkujuh pula, air hujan akan menyerap karbon dioksida di udara dan menjadi larutan asid lemah. Air berasid tersebut kemudiannya akan melalui bahagian batu kapur dan bertindak dengan karbonat lemah (CaCO3) pada zon retakan. Proses luluhawa kimia ini akan menyebabkan retakan membesar sehingga membentuk rerongga. Semakin hari, rongga tadi akan menjadi besar menyebabkan bahagian atas menjadi nipis seterusnya membentuk lubang benam apabila bahagian tersebut runtuh.Disebabkan oleh faktor- faktor itu, adalah penting untuk menjalankan penyiasatan tapak terlebih dahulu dengan menggunakan kaedah geofizik yang dicadangkan sebelum membina sesuatu struktur atau bangunan di atas permukaan tanah. Adalah menjadi tugas ahli geofizik untuk membantu memberi sokongan konsultasi dan melakukan penyiasatan tapak di kawasan yang berisiko tinggi.  Meskipun krisis geobencana ini berkait dengan faktor semulajadi dan boleh berlaku di mana-mana, namun begitu ia masih boleh diatasi dengan menggunakan beberapa kaedah geofizik yang disyorkan.Setiap input geofizik yang digunakan akan memberikan parameter fizik bahan bumi yang berlainan seperti halaju gelombang tanah, kemagnetan dan ketumpatan bahan subpermukaan. Kesesuaian kaedah yang dipilih memainkan peranan penting untuk memperoleh hasil penyiasatan subpermukaan tapak yang memuaskan. Oleh yang demikian, kaedah keberintangan geoelektrik merupakan kaedah yang paling disyorkan berbanding kaedah lain seperti seismos pantulan, mikrograviti dan juga kaedah radar tusukan bumi (GPR). Dalam survei kejuruteraan, teknik pengimejan keberintangan geoelektrik merupakan pendekatan yang semakin kerap mendapat perhatian.Kaedah ini mula diperkenalkan seawal abad ke- 20 dan digunakan secara meluas dalam bidang kejuruteraan terutamanya penyiasatan tapak pembinaan termasuklah mengesan kehadiran rongga dan lubang benam.  Kaedah ini mengguna pakai alat pengukur arus elektrik bersama elektrod keluli yang dicucuk ke permukaan bumi melalui susun atur tertentu. Sentuhan antara elektrod tersebut dengan tanah bertujuan untuk menyalurkan arus elektrik ke dalam bumi dan menyukat beza keupayaan bahan bumi.Keupayaan input geofizik yang digunakan tidak dapat disangkal lagi. Teknik ini berupaya untuk menggambarkan subpermukaan melalui analisis sebaran arus kerintangan elektrik dalam bumi. Antara kebaikan kaedah ini ialah ia memberi ketepatan data, mudah dikendalikan, sumber kuasa dari bateri yang dicas dan tidak melibatkan penggerudian yang dalam. Oleh itu, penggunaan kaedah keberintangan geoelektrik lebih tertumpu kepada pengesanan rongga dan lubang benam.Secara keseluruhannya, input geofizik yang dinyatakan ini termasuk dalam kerja penyiasatan tapak. Perkembangan teknologi pada hari ini telah membantu memudahkan kerja penyiasatan. Pihak pemaju atau perunding projek dapat melakukan langkah pencegahan dengan melakukan penyiasatan tapak dengan mengkaji struktur tanah terlebih dahulu bagi mengelakkan perkara yang tidak diingini berlaku pada kemudian hari. Keengganan pihak pemaju berbuat demikian akan menyebabkan mereka terpaksa menanggung kos membaik pulih yang lebih tinggi akibat krisis geobencana itu.Akhir kata, keadaan bumi yang dinamik menyebabkan ia tidak akan pernah berhenti memukau kita dengan pelbagai fenomena alam yang mampu mengancam nyawa manusia. Sifat manusia yang lemah mana mungkin mampu untuk menolak bencana. Akan tetapi, kita boleh mengambil langkah pencegahan awal sebelum berdepan dengan krisis geobencana yang lebih dasyat pada kemudian hari.—Rujukan:Abdul Rahim Samsudin, Rahman Yaacup & Lakam a/k Mejus.  2001. Some Case Studies on Application of Geolectrical Resistivity Imaging for Geotechnical Site Investigation in Malaysia. Proceedings-International Conference on Insitu Measurement of soil Properties and Case Histories (INSITU 2001), Bali, 177-181.Sarimah Mat (1999). Kajian Lubang Benam Menggunakan Kaedah Mikrograviti: Kajian Kes- Kejadian Lubang Benam di Sekolah Menengah Convent, Jalan Sultan Idris Shah, Ipoh. Skudai. Fakulti Kejuruteraan Awam, Universiti Teknologi Malaysia.ABEM (1998). Instruction Manual. Terrameter SAS 4000. Nitro Consult Company, Sweden.Abd. Kahar Embi (2001). Penggunaan Kaedah Resistiviti Pengimejan 2D Dalam Kajian Lubang Benam. (Thesis). Universiti Sains Malaysia. Artikel ini disediakan oleh Nur Shahazira Izzati dan Mohd Hariri Arifin dari Universiti Kebangsaan Malaysia* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Kerajaan akan henti guna kes baru sebagai indikator peralihan fasa PPN

Kes bergejala serius akan dijadikan indikator baharu untuk peralihan Pelan Pemulihan Negara (PPN) ke Fasa Dua dan Tiga.Menteri Penyelaras PPN Tengku Zafrul Tengku Abdul Aziz berkata ia akan menggunakan proksi kes kemasukan hospital baharu bagi Covid-19 yang disesuaikan untuk kategori 3, 4 dan 5.“Setelah mencapai kadar vaksinasi 40% penduduk dewasa dan ke atas, bilangan kes baharu Covid-19 menjadi kurang relevan kerana kebanyakan kes adalah kes yang tidak bergejala atau bergejala ringan (Kategori 1 dan 2), sekali gus mengurangkan beban terhadap infrastruktur kesihatan awam.“Bagaimanapun, indikator kadar vaksinasi serta kadar penggunaan unit rawatan rapi (ICU) masih dikekalkan,” katanya dalam Laporan Agensi Pelaksanaan Ekonomi Dan Koordinasi Strategik Nasional (Laksana) ke-64.Zafrul yang juga menteri kewangan berkata berdasarkan data dan sains, kadar vaksinasi penduduk yang tinggi membantu mengurangkan kes bergejala serius.Pemerhatian ini, katanya selaras bukan sahaja dengan pengalaman antarabangsa tetapi juga untuk Sarawak dan Labuan.Beliau berkata selaras dengan perubahan nilai ambang untuk peralihan ke Fasa Dua dan Fasa Tiga, Perlis, Sarawak dan Labuan dilihat memenuhi nilai ambang yang ditetapkan dan berjaya melangkah ke Fasa Tiga.“Perlis sudahpun menepati kesemua nilai ambang sebelum ini untuk beralih ke Fasa Tiga, manakala Sarawak telahpun mencapai kadar vaksinasi 63.7% penduduk dewasa, melepasi nilai ambang bagi Fasa Empat untuk indikator ini iaitu 60%.“Walaupun jumlah kes Covid-19 di Sarawak melebihi 300 sehari, tetapi bilangan kes setiap hari yang dikenal pasti kategori 3, 4 dan 5 kurang daripada 10 kes atau dua peratus daripada kes yang dilaporkan,” katanya.Menurutnya situasi di Labuan merupakan satu kejayaan, kerana walaupun pernah mengalami keadaan tenat dengan penularan tak terkawal, namun hasil gerakan vaksinasi secara besar-besaran, kes baharu serta kes di ICU jatuh dengan ketara.“Selaras dengan pengalaman Sarawak, Labuan juga menunjukkan penurunan kes baru secara keseluruhan dan kejatuhan ketara kes di ICU yang sangat rendah seiring dengan peningkatan kadar vaksinasi penduduk,” katanya.


Semua ahli Parlimen PAS kekal setia kepada Muhyiddin, kata setiausaha agung

PAS hari ini mengulangi ikrar kesetiaan tidak berbelah bahagi kesemua 18 ahli Parlimen mereka kepada kepimpinan Perdana Menteri Muhyiddin Yassin, ketika sekutu rapat mereka Umno kelihatan berpecah berhubung isu itu.Setiausaha Agung PAS Takiyuddin Hassan menegaskan parti itu menyokong Perikatan Nasional (PN) kerana kerajaan prihatin serta bertindak memastikan keselamatan, kehidupan ekonomi serta ketenteraman negara dan rakyat terjamin.“PAS menjunjung kasih ke hadapan Yang di Pertuan Agong atas kebersamaan Baginda dengan kerajaan dalam usaha gigih menguruskan dan menangani penularan pandemik Covid-19 yang menjejaskan kehidupan rakyat jelata,” kata ahli Parlimen Kota Bharu itu dalam satu kenyataan hari ini.“PAS juga menzahirkan kesetiaan tidak berbelah bahagi kepada kepimpinan Perdana Menteri Muhyiddin Yassin, sekaligus mempertegaskan sokongan kesemua 18 Ahli Parlimen PAS bersama kerajaan Perikatan Nasional.”Semalam, selepas mesyuarat selama hampir empat jam, Umno akhirnya mengatakan akan terus kekal bersama PN walaupun sebelum itu terdapat pelbagai cadangan termasuk untuk bekerjasama dengan Presiden PKR Anwar Ibrahim.Pada masa sama, Takiyuddin berkata PAS menyeru semua ahli Parlimen Barisan Nasional (BN) untuk terus mempertahankan kepimpinan perdana menteri dan kerajaan PN yang dibina bersama di atas keruntuhan Pakatan Harapan (PH).“Marilah kita seluruh rakyat Malaysia berdoa serta memohon perlindungan berterusan daripada Tuhan supaya dihapuskan wabak Covid-19 dengan segera dan negara kita kembali selamat, aman dan bersatu-padu,” katanya.


Kes harian Covid-19 menurun bawah 14,000

Malaysia merekodkan kes baru sebanyak 13,899 menjadikan kes keseluruhan Covid-19 meningkat sebanyak 2,185,131 kes.Sarawak mencatat kes harian tertinggi sebanyak 2,712 hari ini disusuli Selangor yang mencatat 2,341 kes jangkitan.Sabah mencatatkan kes harian sebanyak 962, Kedah (708), Kelantan (1,170), Perak (1,128), Pulau Pinang (1,060), Kuala Lumpur (310), Pahang (779), Melaka (339), Negeri Sembilan (194), Terengganu (760) dan Johor (1,377).Putrajaya (37), dan Perlis (17) sahaja negeri yang mencatat kes dua digit hari ini.Sementara Labuan (5) mencatatkan kes satu digit hari ini.MENYUSUL LAGI


Impian tertangguh selepas kerajaan rayu keputusan mahkamah berhubung kewarganegaraan

Priscilla berusia 25 tahun ketika meninggalkan kampung halamannya di Melaka dan menaiki kapal terbang menuju Eropah untuk berkahwin dengan seorang lelaki Perancis.Selama lima tahun dia tinggal di sebuah kawasan pedalaman Perancis di mana suaminya yang merupakan seorang tentera ditempatkan.Menjalani kehidupan bersama, mereka dikurniakan dua orang cahaya mata.Namun malangnya, pada 2010, Priscilla bercerai.Selepas memenangi hak penjagaan bagi anak-anaknya, dia pulang ke Malaysia, dengan harapan negara yang dianggap tanah tumpah darahnya akan menyediakan kehidupan yang lebih baik buat mereka bertiga.Namun dia tidak pernah menyangka akan berdepan pelbagai masalah bagi menyediakan kehidupan baru kepada dua anak perempuannya itu.Kedua-dua anaknya tidak mendapat kewarganegaraan Malaysia dan ibu itu tidak dapat melakukan banyak perkara bagi menyelesaikan perkara berkenaan.Ketika Perlembagaan Persekutuan membenarkan lelaki warga Malaysia yang berkahwin dengan wanita asing secara automatik berhak mewariskan kewarganegaraan kepada anak-anak yang dilahirkan di luar negara, namun ia tidak menyatakan kedudukan yang sama bagi wanita warga Malaysia.Berikutan itu, wanita Malaysia yang berkahwin dengan lelaki asing dan melahirkan anak di luar negara berdepan pelbagai rintangan dalam usaha membawa anak-anak pulang.Tanpa kewarganegaraan, mereka terpaksa memohon visa pelawat jangka panjang dan perlu memperbaharuinya setiap dua tahun.Jika visa itu tidak diperbaharui tepat pada masanya, anak-anak itu perlu meninggalkan negara setiap tiga bulan.“Bahkan untuk dapatkan visa itu pun kadang-kadang memakan masa beberapa bulan,” kata Priscilla kepada MalaysiaNow.Proses itu menjadi lebih rumit akibat krisis Covid-19 di mana kebanyakan prosedur dilakukan secara dalam talian.Dalam pada itu, anak-anak Priscilla juga tidak memiliki akses pendidikan percuma, penjagaan kesihatan atau bantuan kerajaan yang disediakan kepada mereka yang memiliki kewarganegaraan Malaysia.Kesemua itu menyebabkan kos semakin bertambah, menjadikan beban di bahu wanita itu semakin berat untuk menyediakan kehidupan yang baik kepada anak-anak seperti orang lain.Minggu lalu, mereka meraikan keputusan Mahkamah Tinggi Kuala Lumpur yang memutuskan perkataan “bapa” dalam Perlembagaan mesti dibaca dengan memasukkan golongan ibu sekali gus membenarkan anak-anak wanita warga Malaysia kelahiran luar negara mendapat kewarganegaraan secara automatik.Bagaimanapun, kerajaan kemudiannya memfailkan rayuan bagi membatalkan keputusan tersebut sehingga ia mencetuskan reaksi tegas dari pelbagai pihak termasuk dalam kalangan menteri seperti Zuraida Kamaruddin, Wan Junaidi Tuanku Jaafar dan Annuar Musa.Pengasas bersama Foreign Spouses Support Group Malaysia Bina Ramanand berkata rayuan yang difailkan kerajaan itu adalah “satu langkah ke belakang” bagi wanita Malaysia.Bercakap kepada MalaysiaNow, beliau berkata kerajaan perlu ambil peluang ini untuk menghentikan diskriminasi gender berhubung perkara tersebut.“Sudah banyak rungutan bukan sahaja daripada ibu-ibu yang terkesan dengan perkara ini, bahkan kecaman daripada populasi wanita Malaysia di seluruh dunia,” katanya.“Keputusan mahkamah itu adalah langkah positif untuk menghentikan diskriminasi gender terhadap ibu-ibu Malaysia dan keputusan tersebut adalah bagi kepentingan anak. Lagi pun, bukankah wanita Malaysia dan anak mereka adalah sebahagian dari Keluarga Malaysia?” Tambahnya menggunakan konsep yang diperkenalkan Perdana Menteri Ismail Sabri Yaakob ketika perutusan sulungnya selepas dilantik.Ketika ini, golongan ibu yang melalui keadaan tersebut terpaksa terus berdepan proses rumit untuk memohon kewarganegaraan dan visa selain menanggung kos lain yang semakin meningkat bagi pendidikan dan penjagaan kesihatan anak-anak di negara ini.Bina berkata pandemik Covid-19 juga menjadi satu faktor penting isu tersebut perlu diselesaikan secepat mungkin kerana sebahagian ibu-ibu yang berada di luar negara tidak dapat pulang ke Malaysia ekoran sekatan sempadan kepada bukan warganegara – dalam kes ini, ia adalah anak-anak mereka sendiri.“Sebahagian mereka terpaksa memilih untuk kekal berada dalam perkahwinan yang toksik berikutan keselamatan undang-undang bagi anak-anak yang meningkatkan lagi risiko keganasan berasaskan gender,” katanya sambil menambah permohonan mereka turut ditolak tanpa sebab selepas tempoh menunggu yang panjang.Bahkan sebahagian mereka sudah berputus asa dan meninggalkan negara.Namun Priscilla terus menunggu dengan penuh harapan.Dia berdoa agar tiba satu hari di mana anak-anaknya dibenarkan untuk mendapat kewarganegaraan.“Jiwa dan hati anak-anak perempuan saya adalah Malaysia.“Memang benar, bapa mereka adalah warga Perancis, tapi itu bapa mereka.“Macam mana mereka boleh dikatakan sebagai warga Perancis sedangkan mereka tak boleh berbahasa Perancis. Mereka bercakap dalam Bahasa Melayu, Inggeris dan sedikit Mandarin kerana belajar di sekolah.”Ketika ditanya berhubung impian mereka, salah seorang anak perempuan Priscilla memberitahu MalaysiaNow dia mahu menjadi seorang chef, “di Malaysia”, kata anak berusia 11 tahun itu.Namun, tidak dapat dipastikan sama ada impiannya akan tercapai atau tidak.


Belanjawan 2021: Peruntukan khas RM1 bilion tangani impak Covid-19

Kerajaan menyediakan peruntukan khas sebanyak RM 1 bilion dalam Belanjawan 2021 bagi menangani impak Covid-19, kata Menteri Kewangan Tengku Zafrul Aziz.Dalam Belanjawan 2021 yang bertemakan “Teguh Kita, Menang Bersama” Tengku Zafrul berkata peruntukan ini adalah untuk membendung gelombang ketiga Covid-19.“Bagi tahun hadapan, peruntukan ini antaranya merangkumi pertama, RM 475 juta bagi pembelian bekalan reagen, kit saringan dan bahan guna habis khusus untuk kegunaan Kementerian Kesihatan atau KKM.“Kedua, RM 318 juta bagi penyediaan peralatan PPE dan hand sanitiser kepada petugas barisan hadapan KKM; ketiga, RM 150 juta kepada Agensi Pengurusan Bencana Negara bagi menyelaras usaha memerangi Covid-19,” katanya di Dewan Rakyat hari ini.Tengku Zafrul berkata, RM 50 juta akan diperuntukkan bagi perolehan peralatan, bekalan ujian makmal dan ubat-ubatan di Hospital Pengajar Universiti; serta menambah peralatan pengoperasian fasiliti pergigian, perkhidmatan klinik secara maya serta penyediaan fasiliti zon saringan dan termometer di kemudahan kesihatan bagi memenuhi SOP norma baru.“Bagi tahun hadapan, peruntukan ini antaranya merangkumi pertama, RM 475 juta bagi pembelian bekalan reagen, kit saringan dan bahan guna habis khusus untuk kegunaan Kementerian Kesihatan atau KKM.Katanya, kerajaan menghargai pengorbanan dan keringat petugas barisan hadapan dalam mengendalikan wabak Covid-19.“Sejak Mac lalu, kerajaan memberikan Elaun Khas Covid-19 sebanyak RM 600 sebulan kepada barisan hadapan KKM dan ia akan diteruskan sehingga ancaman pandemik ini berjaya diatasi.“Sebagai tambahan, kerajaan bersetuju untuk melaksanakan pemberian one-off sebanyak RM 500 bagi menghargai jasa anggota barisan hadapan KKM yang dijangka memanfaatkan 100 ribu petugas kesihatan,” katanya.


Idris Haron, aset atau liabiliti PH?

Pencalonan bekas ketua menteri Melaka, Idris Haron di Dewan Undangan Negeri (DUN) Asahan terus menjadi tanda tanya sama ada beliau akan menjadi aset atau liabiliti kepada Pakatan Harapan (PH) ketika pencalonan beliau dan Nor Azman Hassan terus menerima tentangan hebat daripada DAP.Menurut beberapa pemimpin DAP, keputusan mencalonkan Idris dan Azman untuk bertanding mewakili PKR dan Amanah dilihat sebagai satu liabiliti dan dibimbangi akan menyebabkan kekalahan gabungan tersebut.Tan Hock Guan bercakap ketika ditemu bual MalaysiaNow mengenai situasi PRN Melaka di Asahan.Pemilik kedai makan di DUN Asahan Tan Hock Guan, 51, berkata meskipun tidak bersetuju dengan langkah ahli politik untuk melompat parti dan menyebabkan berlakunya pilihan raya, beliau lebih menjurus untuk mengundi berdasarkan parti dan bukannya individu.“Undian saya bergantung kepada pimpinan gabungan parti politik secara menyeluruh untuk ketahui hala tuju pembangunan negeri dan kawasan ini,” katanya kepada MalaysiaNow dan menambah beliau mula mengundi di DUN Asahan sejak 2004.Sementara itu, seorang lagi pengundi, Leo Kow Chai, 70, menyatakan antara sebab pengundi Asahan akan memilih Idris adalah disebabkan beliau mewakili PH, tetapi tidak bersetuju sekiranya beliau dicalonkan sebagai ketua menteri.“Tidak adil jika dia lompat parti semata-mata ingin jadi ketua menteri.“Sebelum ini Adly (Zahari) dilantik sebagai ketua menteri, maka dia patut pimpin PH, bukan Idris.”Sebelum ini Setiausaha Agung DAP Lim Guan Eng mendesak Pengerusi PH Anwar Ibrahim untuk menamakan Adly sebagai calon ketua menteri gabungan itu sekiranya berjaya memenangi Pilihan Raya Negeri (PRN) Melaka.Di samping itu, Tan dan Leo masing-masing percaya peluang untuk Idris menang di Asahan agak sukar memandangkan kerusi DUN itu disandang oleh Barisan Nasional (BN) sejak sekian lama.“Setakat ini tiada parti dapat tewaskan Umno (di Asahan) dari dulu lagi. Nampak gaya Umno akan terus kuasai kawasan ini kerana sini merupakan kawasan majoriti Melayu,” katanya.Seorang penduduk tempatan, Kamis menyatakan pandangan ketika ditemui MalaysiaNow di Asahan.Bagaimanapun, pengundi yang menetap di Kampung Gunung Mas, Kamis Saad, 70, mempunyai pandangan berbeza kerana Idris merupakan anak jati Asahan dan dikenali ramai penduduk di kawasan itu.“Lebih-lebih lagi kami tidak begitu kenal dengan calon lain termasuk dan BN dan Perikatan Nasional (PN).“Ditambah dengan keadaan sekarang yang mana calon tidak dibenarkan berkempen, ada kemungkinan pengundi di sini akan memilih Idris walaupun Asahan merupakan kawasan yang dimenangi Umno untuk masa yang lama,” katanya yang juga sudah mengundi di DUN Asahan sebanyak lima kali.Idris yang sebelum ini menyandang kerusi DUN Sungai Udang merupakan bekas ketua menteri Melaka yang dilantik ketika era pentadbiran BN pada 2013 hingga 2018.Pada 4 Oktober, beliau bersama tiga lagi Ahli Dewan Undangan Negeri (Adun) menarik sokongan terhadap kepimpinan Sulaiman Md Ali sekali gus menyebabkan PRN terpaksa diadakan ekoran pembubaran DUN.Tiga lagi Adun berkenaan ialah Azman (BN-Pantai Kundor), Norhizam Hassan Baktee (Bebas-Pengkalan Batu) dan Noor Effandi Ahmad (Bersatu-Telok Mas).Seorang penduduk tempatan, Dollah Din bercakap ketika ditemu bual MalaysiaNow mengenai calon DUN Asahan.Dalam pada itu, seorang lagi pengundi yang menetap di Kampung Relau, Dollah Din, 78, berkata bahawa tidak mustahil untuk Idris merampas kerusi Umno di Asahan kerana jasanya turut dikenang penduduk di situ.“Beliau juga dikatakan rapat dengan penyandang kerusi DUN Asahan, Abdul Ghafaar Atan ketika Idris menjadi ketua menteri Melaka,” katanya.Antara jasa oleh Idris yang diberitahu oleh Dollah dan Kamis termasuk pembinaan masjid, pejabat pos dan Jambatan Haji Haron – sempena nama ayahnya.Tambah mereka, Umno juga mempunyai peluang untuk mempertahankan kerusi DUN Asahan, namun perlu yakinkan penduduk bahawa calon mereka mempunyai kredibiliti.“Ada harapan untuk wakil Umno menang, cuma persoalannya mampukah dia mengatasi pengaruh Idris di kawasan ini.“Pengundi Cina dan India di sini dilihat lebih menjurus ke arah PH, jadi adakah Umno yakin dapat tarik undi Melayu sepenuhnya terutama apabila berdepan dengan PN dan tiga lagi calon bebas?,” tambah Kamis.


204,839 dos semalam, vaksinasi terus lepasi sasaran harian

Jumlah vaksinasi harian bagi Program Imunisasi Covid-19 Kebangsaan (PICK) menunjukkan trend positif apabila terus melepasi sasaran 200,000 dos sehari, dengan 204,839 lagi dos diberikan semalam.Menteri Kesihatan Dr Adham Baba menerusi perkongsian di Twitter berkata daripada jumlah pemberian vaksin semalam, seramai 196,775 individu menerima dos pertama manakala 8,064 individu menerima dos kedua.Berdasarkan perkembangan ini, seramai 1,476,753 individu telah melengkapkan dua dos vaksin Covid-19 dan seramai 3,632,195 individu telah menerima dos pertama, menjadikan jumlah keseluruhan pemberian dos pertama dan kedua di negara ini adalah sebanyak 5,108,948.Lima negeri yang mencatatkan penerima kedua-dua dos tertinggi ialah Selangor dengan 188,497 diikuti Sarawak (169,172); Johor (143,268); Perak (139,623) dan Kuala Lumpur (132,417).Pada Selasa negara buat pertama kali merekodkan 215,876 dos vaksinasi harian, sekali gus mencapai sasaran yang ditetapkan kerajaan iaitu 200,000 dos sehari.Sementara itu, berdasarkan laporan harian jumlah pendaftaran kumulatif vaksin di laman sesawang www.vaksincovid.gov.my, sebanyak 14,637,437 pendaftaran direkodkan setakat semalam.


Tiada lagi lesen import rokok baru tahun depan

Tiada lagi pengeluaran lesen import rokok oleh Jabatan Kastam Diraja Malaysia (JKDM) bagi pemohonan baru mulai 1 Januari 2021, kata Ketua Pengarah Kastam Abdul Latif Abdul Kadir.Namun, beliau berkata pemegang lesen import rokok sedia ada masih boleh membuat pembaharuan lesen.“Bagi tujuan memperketatkan pembaharuan lesen import rokok, syarat tambahan pengimportan kuantiti minimum rokok yang telah ditetapkan dalam tempoh 12 bulan hendaklah dipatuhi,” katanya dalam kenyataan hari ini.Menurutnya mulai 1 Januari 2021, semua aktiviti pemunggahan muatan rokok, produk tembakau, peranti rokok elektronik dan bukan elektronik termasuk vape serta cecair/gel tanpa nikotin yang digunakan dalam rokok elektronik hanya dibenarkan di lima pelabuhan.Abdul Latif berkata pelabuhan terbabit ialah Pelabuhan Barat dan Pelabuhan Utara di Pelabuhan Klang, Selangor; Pelabuhan Tanjung Pelepas, Johor; Pelabuhan Sandakan, Sabah dan Pelabuhan Senari, Sarawak.“Aktiviti pemunggahan hendaklah menggunakan kontena ISO dimuatkan secara kontena muatan penuh (FCL) sahaja dan aktiviti pecah pukal adalah tidak dibenarkan,” katanya.Abdul Latif berkata aktiviti transit untuk tujuan eksport melalui jalan darat adalah dibenarkan dengan syarat antaranya diimport melalui lima pelabuhan berkenaan, perjalanan dari pelabuhan pemunggahan yang telah ditetapkan terus ke destinasi terakhir di luar negara dan mematuhi peruntukan Akta Kastam 1967, Peraturan-Peraturan Kastam 2019 dan dasar jabatan yang sedang berkuat kuasa.Beliau berkata bermula 1 Januari ini juga aktiviti pemunggahan dan eksport semula rokok keluar negara, produk tembakau, peranti rokok elektronik dan bukan elektronik termasuk vape serta cecair/gel tanpa nikotin digunakan dalam rokok elektronik menggunakan bot-bot kecil termasuk bot kumpit adalah tidak dibenarkan.Katanya pengenaan duti/cukai dengan kemudahan pulang balik ke atas produk terbabit bagi tujuan eksport semula keluar negara hanya dibenarkan di Zon Bebas (ZB) sahaja tertakluk kepada syarat-syarat yang sedang dikuatkuasakan oleh JKDM.Katanya selaras dengan Seksyen 93, Akta Kastam 1967, pengeksportan semula ke luar negara hendaklah dibuat dalam tempoh tiga bulan dari tarikh pembayaran duti/cukai, manakala tuntutan pulang balik boleh dibuat dalam tempoh tiga bulan dari tarikh pengeksportan semula ke luar negara.Abdul Latif berkata pengenaan cukai ke atas produk-produk itu di semua Pulau Bebas Cukai (PBC) iaitu Langkawi, Labuan, Tioman dan Pangkor dan Zon Bebas (Perniagaan Runcit) akan bermula 1 Januari 2021.“Sehubungan itu kelayakan pengecualian duti kepada pelancong serta pelawat ke atas rokok dan produk tembakau tidak lagi terpakai mulai 1 Januari 2021,” katanya.Zon Bebas (Perniagaan Runcit) yang terlibat di bawah Seksyen 6A, Akta Zon Bebas 1990 adalah kawasan Bebas Cukai Stulang Laut, Johor; Zon Perdagangan Bebas Rantau Panjang, Kelantan; kawasan Bebas Cukai Pengkalan Kubor, Kelantan dan Zon Bebas Bukit Kayu Hitam, Kedah.Abdul Latif berkata baki rokok dan produk tembakau yang telah diimport ke dalam PBC dan Zon Bebas (Perniagaan Runcit) sebelum 1 Januari 2021 boleh disimpan, dimiliki, dijual dan dilupuskan di dalam PBC dan ZB (Perniagaan Runcit) yang sama.Katanya baki rokok berlabel setem cukai merah (MDNP) dan produk tembakau yang masih belum dibayar duti atau cukai yang hendak dibawa keluar ke Kawasan Utama Kastam (KUK) perlulah dijelaskan terlebih dahulu bermula 1 Januari 2021.Selain itu, katanya 1 April 2021 merupakan tarikh kuat kuasa pengenaan duti dan cukai ke atas rokok dan produk tembakau yang diimport dari luar negara atau yang dibeli dari Kedai Bebas Cukai oleh pelancong asing dan warganegara Malaysia melalui semua jenis mod pengangkutan apabila produk dibawa masuk ke KUK.Pelaksanaan itu adalah selaras dengan pembentangan Belanjawan 2021 yang dibentangkan pada 6 November lalu melibatkan beberapa pengenalan dasar baru berkaitan produk-produk terbabit berkuat kuasa 1 Januari 2021.


Dilema ahli Parlimen Malaysia

Sebelum ini saya pernah menyebut dalam beberapa pembentangan dan pengucapan saya bahawa, setelah seseorang itu dipilih sebagai wakil rakyat melalui pilihan raya, dia bukan semata-mata wakil rakyat bagi rakyat yang memilihnya atau wakil bagi parti politik yang membenarkannya dan mencalonkannya sebagai calon pilihan raya bagi parti politik tersebut.
Beliau adalah wakil bagi keseluruhan rakyat dan keseluruhan negara.
Wakil rakyat adalah penggubal undang-undang atau legislator bagi negara.
Justeru itu, dalam melaksanakan amanah yang digalasnya, seorang wakil rakyat itu hendaklah bijaksana dan dadanya penuh hikmah (wisdom) dalam membuat keputusan yang terbaik bagi keseluruhan negara, bukan semata-mata untuk parti politiknya atau kawasan pilihan raya yang telah memilihnya sebagai wakil rakyat.
Tulisan Edmund Burke
Bagi membicarakan perkara di dalam tajuk ini, saya telah beberapa lama meneliti ucapan Edmund Burke. Para pembaca boleh mencari maklumat tentang siapa Edmund Burke dan apakah idea dan penulisan beliau dalam hal yang saya sedang perkatakan ini.
Pengucapan Edmund Burke yang saya rujuk adalah petikan daripada penerbitan The Works of the Right Honourable Edmund Burke (6 vols. London: Henry G. Bohn, 1854-56), iaitu pengucapan yang dibuat pada 1774.
Pengucapan Edmund Burke ini telah lama, namun pada pengamatan saya, idea dan prinsip yang diperkenalkan dalam tulisan ini masih lagi sesuai dan sepadan untuk diterima dalam amalan demokrasi semasa di negara kita.
Apabila meneliti tulisan klasik ini, saya lebih memahami tentang hubungan antara wakil rakyat dan rakyat yang diwakilinya, dan secara “tidak langsung” mengenai hubungan antara wakil rakyat dan parti politiknya.
Untuk hubungan antara wakil rakyat dan parti politiknya saya sebut secara tidak langsung kerana Edmund Burke tidak menyatakan perkara ini secara jelas dalam tulisan yang saya rujuk ini.
Saya masih mencari sumber yang jelas untuk prinsip hubungan antara wakil rakyat dan parti politiknya, terutamanya setelah wakil rakyat tersebut terlibat dalam perbahasan atau dalam membuat keputusan sebagai “ahli Dewan Rakyat”. Justeru itu, pandangan saya dalam perkara ini adalah lebih bersandarkan kepada prinsip yang dijelaskan oleh Edmund Burke.
Saya kongsikan di bawah ini antara intipati penting idea Edmund Burke.
Intipati fikiran Edmund Burke
Saya bahagikan intipati Fikiran Edmund Burke kepada beberapa perkara:
Pertama: Seharusnya dan sepatutnya adalah menjadi kebahagiaan dan kemuliaan seorang wakil rakyat untuk hidup dalam kesatuan yang paling rapat, perhubungan yang paling intim, dan komunikasi yang tiada sekatan dengan pengundinya. Hasrat pengundi sepatutnya menjadi amanah yang besar dan berat untuk dipikul oleh seorang wakil rakyat. Pendapat mereka, iaitu rakyat yang diwakili, hendaklah diberikan penghormatan yang tinggi. Hal ehwal rakyat yang diwakili hendaklah diberikan perhatian tanpa henti oleh setiap wakil rakyat. Adalah menjadi kewajipan wakil rakyat untuk mengorbankan ketenangannya, kesenangannya serta kepuasannya demi rakyat yang diwakilinya. Ringkasnya, wakil rakyat, dalam semua keadaan hendaklah sentiasa mengutamakan kepentingan rakyat yang diwakili berbanding kepentingan dirinya sendiri.
Kedua: Pendapat wakil rakyat hendaklah tidak berat sebelah. Wakil rakyat hendaklah membuat keputusan, penilaian yang matang dengan penuh hikmah, dengan hati nuraninya yang tercerah. Justeru itu, wakil rakyat tersebut tidak sepatutnya mengorbankan kebijaksanaannya, hikmahnya dan penghayatan dalam hati dan nuraninya kepada semata-mata kehendak rakyat yang diwakilinya atau kepada sesiapa jua sekalipun. Perkara ini bukan datangnya daripada kemahuan wakil rakyat itu sendiri, serta tidak juga datang daripada undang-undang atau Perlembagaan. Ia adalah amanah yang datang daripada “providence”, iaitu “the protective care of God or of nature as a spiritual power” atau boleh diterjemahkan sebagai penjagaan atau perlindungan Tuhan atau alam semulajadi sebagai kuasa rohani. Dalam konteks keimanan Islam, ia adalah amanah melaksanakan syariah Allah.
Justeru itu, para wakil rakyat berhutang kepada rakyat bukan hanya kerana rakyat memilih mereka sebagai wakil, tetapi juga wakil rakyat itu berhutang kepada dirinya dan Tuhannya untuk menunaikan amanah. Amanah tersebut ialah amanah untuk melaksanakan tugas dan kewajipannya dengan menggunakan sepenuhnya kebijaksanaan yang dimilikinya dan penghayatan terhadap anutan dan ajaran agamanya serta naluri rohaninya.
Sekiranya seorang wakil rakyat hanya bertugas memuaskan hati rakyat yang diwakilinya, tetapi mengorbankan kebijaksanaan dan hikmahnya, maka itu adalah satu pengkhianatan kepada amanah yang digalas oleh wakil rakyat tersebut.
Ketiga: Sesungguhnya melaksanakan amanah sebagai sebuah kerajaan dan amanah menggubal undang-undang adalah soal akal dan pertimbangan yang berhikmah. Ia bukan soal kecenderungan semata-mata, seperti kecenderungan terhadap parti politik atau kecenderungan individu.
Apakah akal dan pertimbagan itu? Adakah ia merupakan keputusan yang diambil sebelum berlakunya perbincangan dalam kalangan mereka yang memegang amanah? Atau adakah ia merupakan perbincangan sekumpulan orang lain dan keputusannya dibuat oleh kumpulan yang lain? Atau adakah keputusan dibuat oleh mereka yang berada jauh daripada perbincangan atau berhujah? Sesungguhnya menyampaikan pendapat, adalah hak semua orang; suara rakyat yang diwakili adalah pendapat yang hendaklah sentiasa dihormati dan wakil rakyat hendaklah sentiasa gembira menerima dan menghargai pendapat atau suara rakyat yang diwakilinya. Wakil rakyat hendaklah memberi pertimbangan serius kepada suara atau pandangan rakyat.
Walaupun begitu, adakah wakil rakyat sentiasa terikat dan hendaklah sentiasa patuh kepada “arahan” atau mandat yang diberikan oleh rakyat untuk berhujah atau mengundi dalam Parlimen? Adakah wakil rakyat hendaklah terikat  dan berhujah di Parlimen menurut kehendak rakyat (atau parti politiknya) atas perkara yang bertentangan dengan keyakinan dalam diri wakil rakyat itu sendiri? Adakah wakil rakyat boleh membuat keputusan sebagai seorang wakil rakyat dengan penuh hikmah dan keyakinan dalam hati nuraninya sahaja? Perkara ini tidak dinyatakan dalam Perlembagaan atau undang-undang kita, dan keadaan ini merupakan suatu kesalahan asas dalam struktur atau sistem perundangan dan Perlembagaan kita. Kita perlu tambah baik undang-undang kita dengan menjelaskan duduk perkara tentang ini.
Atau kita perlu bina amalan yang lebih baik untuk menjadikan konsep perwakilan dalam Parlimen menjadi lebih baik untuk negara.
Keempat: Parlimen bukan tempat pertemuan wakil yang mempunyai kepentingan berbeza atau puak-puak yang bermusuhan, tetapi Parlimen merupakan perhimpunan musyawarah bagi keseluruhan negara. Melalui musyawarah dalam Parlimen kita membentuk satu negara dengan satu kepentingan, iaitu kepentingan dan kebaikan umum, bagi keseluruhan negara. Ia bukan semata-mata bersifat tempatan kepada kawasan pilihan raya yang dimenanginya. Parlimen hendaklah dan sepatutnya menjadi forum atau wahana yang membimbing ke arah kebaikan dan kepentingan umum keseluruhan negara. Maksudnya di sini ialah, seseorang wakil rakyat yang dipilih oleh rakyat pada suatu kawasan Parlimen bukan lagi wakil rakyat kepada rakyat dalam kawasan tersebut sahaja, wakil rakyat tersebut adalah “ahli Parlimen”.
Justeru itu, setiap wakil rakyat, sebagai seorang ahli Parlimen memikul satu amanah dan tangggungjawab yang lain yang lebih berat daripada mewakili kawasannya. Jika rakyat di kawasan Parlimen yang diwakilinya mempunyai kepentingan tertentu yang jelas bertentangan dengan kebaikan sebenar bagi kumpulan masyarakat yang lain, wakil rakyat tersebut tidak seharusnya terikat dengan keinginan masyarakat tempatan yang telah memilih beliau.
Undang-undang jenayah menjaga amanah ahli Parlimen
Setelah memahami prinsip berkaitan peranan wakil rakyat atau ahli Parlimen, perlu saya kongsi juga undang-undang kita. Dalam undang-undang kita, di bawah kategori undang-undang jenayah, iaitu di bawah Kanun Keseksaan, kita dapati terdapat peruntukan yang tegas tentang menghukum mereka yang cuba menghalang seseorang ahli Parlimen daripada melaksanakan tugasnya sebagai ahli Parlimen.
Seksyen 124 Kanun Keseksaan, antara lain memperuntukkan: “Barang siapa, dengan niat hendak mendorong atau memaksa atau sedang cuba mendorong atau memaksa seseorang ahli Parlimen atau mana-mana ahli Dewan Negeri atau mana-mana ahli Majlis Mesyuarat Kerajaan Negeri supaya menjalankan atau jangan menjalankan dengan apa-apa cara kuasa-kuasa ahli itu yang sah di sisi undnag-undang, menyerang atau menghalang dengan salah, atau mencuba dengan salah menghalang, atau mempertakutkan dengan jalan kekerasan jenayah, atau dengan menunjukan kekerasan jenayah, atau mencuba dengan demikian, mempertakutkan ahli itu, hendaklah diseksa dengan penjara selama tempoh yang boleh sampai dua puluh tahun, dan bolehlah juga dikenakan denda”.
Saya mohon maaf kerana banyak bercakap mengenai perkara ini dalam situasi politik semasa. Namun, kita perlu berfikir tentang perkara ini supaya apa sahaja masalah atau cabaran yang kita lalui dan hadapi dalam aplikasi demokrasi ini dapat kita selesaikan dan huraikan menerusi kefahaman dalam konsep yang jelas, terutamanya peranan para wakil rakyat atau ahli Parlimen.Shamrahayu Aziz adalah pensyarah undang-undang dan penyandang Kursi Institusi Raja-Raja Melayu di UiTM. Tulisan ini dipetik dari Facebook.
* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Ahli Parlimen Umno harus berani jadi Hang Jebat melawan presiden

Nasib malang Umno datang bertimpa sejak Pilihan Raya Umum ke-14 (PRU 14), Umno bukan sahaja hilang kuasa sebagai tonggak kerajaan, malah presiden dan bekas presidennya diheret ke Mahkamah atas beberapa salah laku ketika menerajui kerajaan.Umno bernasib baik kerana dapat kembali menumpang kuasa setelah kerajaan PH runtuh hasil kesedaran Muhyiddin Yassin dan rakan-rakan di dalam Bersatu dan PKR mengenai bahaya Kerajaan PH yang didominasi oleh DAP.Begitupun, ketika kerajaan PN yang dianggotai oleh Umno sedang bertungkus-lumus menangani ancaman wabak Covid-19, pelbagai polemik yang kemudiannya berlarutan menjadi kemelut politik telah dicetuskan oleh pemimpin-pemimpin tertentu Umno termasuklah presidennya dengan mengemukakan pelbagai alasan yang tidak munasabah.Paling sering didendangkan ialah kerajaan PN mengenepikan Umno dalam pentadbiran negara sedangkan 14 ahli Parlimen parti tersebut telah dilantik sebagai menteri dan timbalan menteri manakala ramai pemimpin lain diberikan berbagai jawatan kerajaan lain.Selepas mendapati Muhyiddin bertegas tidak mahu mencampuri urusan mahkamah, mereka mula mendakwa kerajaan gagal menangani wabak Covid-19 dan mengabaikan kebajikan rakyat dan yang terbaru menuduh kerajaan menderhaka kepada Yang di-Pertuan Agong.Naratif buruk dan berniat jahat yang dicipta oleh Ahmad Zahid Hamidi dan penyokong-penyokongnya terhadap kerajaan ini adalah bertujuan mewujudkan momentum penentangan yang sealiran dan senada dengan parti-parti pembangkang.Namun, kemelut politik semasa dalam parti Umno hari ini sebenarnya memperlihatkan kelemahan kepimpinan Zahid sebagai Presiden yang tidak mampu lagi mengemudi parti dan memerlukan pertimbangan segera pemimpin-pemimpin utama bagi menyelamatkan parti daripada berhadapan kemusnahan yang lebih dahsyat menjelang PRU15.Makluman Jabatan Pendaftaran Pertubuhan (RoS) semalam bahawa keputusan Majlis Tertinggi (MT) Umno untuk menangguhkan pemilihan selama 18 bulan adalah tidak sah kerana ia dibuat setelah tempoh pemegang jawatan MT bagi penggal 2018/2021 tamat pada 30 Jun lalu memberi pukulan terbaru yang boleh menggoncangkan kedudukan Umno.Susulan makluman ROS ini, telah timbul beberapa pertikaian mengenai keabsahan status MKT, kepimpinan dan keputusan-keputusan parti yang telah dibuat sejak selepas 30 Jun lalu.Pemimpin-pemimpin Umno yang diketuai oleh Ismail Sabri selaku naib presiden Umno terkanan perlu mempertimbangkan langkah memperbetulkan semula dan memperbaiki parti sebelum terlambat sehingga berpotensi menghancurkan masa depan parti berkenaan.Sebagai timbalan perdana menteri, Ismail Sabri mampu berperanan sebagai penyelamat dan menyatukan semula parti yang telah dirosakkan oleh pemimpin-pemimpin yang mempunyai agenda politik peribadi.Malah kedudukan Ismail Sabri sebagai pemimpin nombor dua dalam kerajaan mewakili Umno dilihat mampu mengembalikan keyakinan ahli-ahli dan membina semula parti menerusi hala tuju baru yang bersih daripada kes-kes mahkamah agar lebih dihormati oleh kawan dan lawan.Ismail Sabri bersama-sama dengan pemimpin-pemimpin Umno yang menongkah arus tidak perlu takut kerana bukan sahaja ahli-ahli parti, malah rakyat yang tidak menjadi ahli kepada Umno akan menyokong mereka sebagai pemimpin berjasa besar kerana berani menjaga kestabilan politik dan kebajikan mereka ketika berhadapan dengan kemelut wabak Covid-19.Malah, pada ketika ini pemimpin-pemimpin Umno tersebut perlu memperlihatkan sikap kepahlawanan sebenar Melayu untuk menentang kerosakan yang dilakukan oleh presiden kepada parti sehingga sehingga sanggup memperjudikan kehidupan rakyat demi kepentingan politik dan peribadi.Tiada apa yang mereka perlu takuti untuk menentang Zahid kerana keputusan MKT untuk menarik balik sokongan kepada perdana menteri dan kerajaan PN adalah tidak sah, tidak mengikat ahli-ahli Parlimen Umno dan tindakan disiplin tidak boleh diambil ke atas mereka jika mereka tidak mematuhinya dan mengundi menyokong perdana menteri di Parlimen.Hendak tidak hendak, Umno perlu patuh kepada ketetapan RoS jika tidak mahu berhadapan dengan kemungkinan diharamkan, ia wajib mengadakan pemilihan parti tahun ini.Apa akan jadi kepada Zahid jika pemilihan parti diadakan? Mungkinkah Ismail Sabri akan bertanding jawatan presiden Umno? Dan dengan kedudukan beliau sebagai timbalan perdana menteri bukankah Ismail Sabri akan mempunyai kelebihan untuk mengalahkan Zahid?Sebaliknya, jika ahli-ahli Parlimen Umno memilih untuk tidak menyokong usul percaya kepada Muhyiddin, bukan sahaja Muhyiddin yang perlu meletakkan jawatan, tetapi seluruh jemaah Kabinet, termasuk menteri-menteri dari Umno, juga perlu meletakkan jawatan.Mungkin inilah yang sebenarnya strategi politik Zahid, mahukan Ismail Sabri dan menteri-menteri Umno yang lain jatuh supaya Ismail Sabri dan menteri-menteri Umno ini tidak mempunyai apa-apa kelebihan berbanding dirinya dalam persaiangan merebut jawatan presiden Umno.Tetapi apakah untungnya kepada Umno jika mereka membuat pilihan untuk menolak Muhyiddin dan kerajaan PN? Ke mana hala tuju mereka selepas itu dengan hanya 38 kerusi? Hendak membentuk kerajaan baru dengan DAP dan PKR pastilah tidak mungkin kerana ia sudah ditolak parti itu.Mereka perlu berani menjadi Hang Jebat yang derhaka kepada presiden yang tidak betul, apa lagi bila sekarang presiden ini sudah tidak ada kuasa lagi setelah taringnya tercabut oleh kebebalan diri sendiri sehingga menyebabkan RoS terpaksa bertindak.Tiada apa yang perlu mereka takutkan lagi kepada Zahid. Jika alasan mereka takut kepada Zahid ialah kerana takut beliau tidak akan memberi watikah sebagai calon dalam PRU 15, sekarang ini Zahidlah yang perlu takut kerana yang akan memberi watikah selepas ini ialah Ismail Sabri!Mohammad Tawfik bin Yaakub adalah pensyarah kanan di Fakulti Ekonomi dan Pentadbiran (FEP), Universiti Malaya (UM).* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Deepavali dengan rasuah

Pada 17 Oktober 1968, menteri kerja raya, pos dan “talikom” kita ketika itu, V T Sambanthan berucap di Dewan Rakyat, menghuraikan secara ringkas falsafah Deepavali:“I must refer to Deepavali, for Deepavali is on us on passing away of Narakasura. Narakasura, you might remember was an ASURA, one who was a dictator of those days, destroying people, killing them, doing all sorts of wrong things— a rakshasaa, I should call him—and then he was ultimately beaten by the Lord and he made as a last dying request, recognising that he had caused so much of difficulties and suffering to the people, his death should be recognised as a day of deliverance of freedom and democracy for the people, and so we celebrate Deepavali. For many years now, every Deepavali, we have had occasion to be happy at the thought that which ever dictator which ever Narakasura comes and attacks us we have triumphed and Narakasura of present as of the past has gone away.”Sambanthan, seorang negarawan menyatakan perayaan Deepavali adalah satu keraian menyambut dengan ria girang kekalahan suatu musuh politik rakyat yang besar.Ini kerana kuasawan yang dikalahkan itu tidak menghormati rakyat, ia bahkan diberi nama Raksaksa.Kekalahan kuasawan jahat inilah yang disambut sebagai pesta cahaya, setelah kegelapan yang lama.Hari ini saya ragu idea dan gagasan murni Deepavali yang disebut-sebut Sambanthan di atas benar-benar difahami dan dimengerti oleh masyarakat India, dan penganut Hindu negara ini.Ini kerana, saya berpandangan; negara ini kembali diselubungi kegelapan dan kemalangan.Negara ini sedang dikuasai oleh Parti Narakasura, sejenis muafakat antara aneka macam kelompok Narakasura yang merampas kebebasan dan kebahagiaan masyarakat.Bagaimana Parti Narakasura ini melakukannya?Harus disebutkan di sini, ucapan Sambanthan di atas, dalam Dewan Rakyat pada tahun 1968 (beberapa bulan sebelum peristiwa 13 Mei), mengikut konteksnya membincangkan perihal Marcos, bekas pemimpin Filipina yang ketika itu diejek-ejek oleh ahli Parlimen kita.Marcos digunjing sebagai diktator, perasuah, penyeleweng kuasa, pengkhianat, pemanipulasi politik, penindas rakyat, tiada integriti dan kaki kejahatan.Hal ini berlaku kerana Filipina tanpa segan silu membuat tuntutan terhadap Sabah.Agak mengejutkan ucapan-ucapan di Dewan Rakyat ketika itu agak bermutu dan antara yang ikut menyampaikan perbahasan pada tarikh tersebut adalah D A Dago anak Randa (Sarawak), Lim Pee Hung (Alor Star), Abdul Ghani Ishak (Melaka Utara), dan Lim Chong Eu (Tanjong).Ketika sidang itu, C John Ondu Majakil dari Sabah dengan terang-terangan memanggil Marcos sebagai pemimpin tanpa prinsip; “clear proof that he, Marcos, is a man without principle, absent-minded and insincere, and is a man bankrupt of his political modal.”Lihat pula Rahmat Daud (Johor Bahru Barat) yang memanggil Marcos sebagai “corrupted minded”.Bayangkan kalau hari ini, ahli-ahli dalam kerajaan memanggil Presiden Rodrigo Roa Duterte sedemikian.Hari ini, negara Malaysia kita dijangkiti semua masalah yang dihadap dan dilakukan oleh Marcos dalam tahun 1968.Ambil sahaja satu penyakit Filipina ketika itu yang demikian berleluasa di negara kita sekarang: Rasuah.Kita tidak memerlukan Sambanthan datang mengingatkan yang rasuah atau korupsi adalah bahagian dari kegelapan yang diamalkan Narakasura.Kita malah patut malu, mengenangkan kembali Deepavali yang bakal diraikan nanti bergelumangan dengan rasuah dan korupsi.Terutama ketika Pilihan Raya Negeri Melaka sedang bergulir terbentang di depan.Lebih mencengangkan dan menjijikkan ialah rasuah ini menjadi punca tertegak sesebuah kerajaan.Korupsi menjadi halal di saat sebuah parti Islam berada di dalam pentadbiran.Panglima perang rasuah seperti SPRM pula terikat kaki tangan untuk menentang gejala sosial gila ini.Kuasa mereka terhad sekali.Bahkan hanya habis di tahap siasatan.Sebaik diadili, lain ceritanya pula nanti.Rasuah, harus diingat adalah merupakan salah satu dosa besar dalam Islam.Orang Islam sepertinya orang Hindu juga menentang kekerasan, pemimpin jahat, kuasawan zalim dan menolak rasuah.Ketika pilihan raya sedang berlangsung kita tahu rasuah bertukar nama dan terma menjadi pertolongan/ bantuan/ hadiah/ sedekah/balik wang kecil dan seumpamanya.Para “Marcos zaman ini” menggunakan semua jalan yang tiada integriti untuk mencapai kegelapan yang digariskan oleh perayaan Deepavali.Rasuah, harus dinyatakan di sini adalah amat jauh berbeza dengan sedekah dan hadiah.Rasuah adalah pemberian yang dilakukan dengan tujuan untuk mendapatkan sesuatu dengan cara yang salah atau bukan dengan cara yang sebenar.Sedekah pula adalah pemberian yang dibuat dengan niat mendapatkan balasan pahala dari Allah semata-mata, sedangkan hadiah pula adalah pemberian yang dibuat dengan tujuan mempereratkan lagi ikatan silatul rahim dan kasih sayang.Kita tidak perlu minda Sambanthan untuk mengaitkan setiap pemberian yang tiba di kaki kerusi roda, dan pintu rumah rakyat Melaka misalnya sebagai habuan untuk dihamburkan demi undi.Rakyat Melaka beragama Hindu mahupun Islam, tidak perlu sampai mengerti makna Deepavali untuk memahami yang semua itu adalah rasuah, dan bukannya hadiah atau sedekah.Jika Hindu menolak rasuah dan korupsi dan kejayaan menentangnya diraikan sebagai satu pesta (Deepavali); dalam Islam, terdapat aspek hukum yang mengikat.Mereka yang terlibat (memberi dan menerima) mendapat laknat daripada Allah. Dalam sebuah hadis yang diriwayatkan oleh Ibn Majah, Rasulullah bersabda, maksudnya: “Dari Abdullah bin Amru katanya, Rasulullah bersabda Allah melaknat pemberi rasuah dan penerima rasuah.”Justeru, adalah menjengkelkan melihat sesetengah dalam kalangan kita meraikan Deepavali dalam keadaan buntut terpalit najis rasuah.Sangat menjengkelkan melihat penganut Hindu tertentu menyambutkan para perasuah di dalam kempen pilihan raya ini.Sangat-sangat menjengkelkan melihat para ustaz yang konon enggan menyambut Deepavali – dengan alasan ia perayaan agama kafir – boleh pula merestui fenomena rasuah dan korupsi.Ini adalah Deepavali paling buruk dalam sejarah Malaysia, jika kita kembali kepada ucapan V T Sambanthan pada bulan Oktober 1968 itu.Paling tidak tatkala itu para pemimpin dalam kerajaan tahu mana yang betul dan yang batil.Hari ini lebih menyedihkan, Narakasura, kleptokrat dan kuasawan paling licik kembali dijulang, dan dipilih sebagai pemimpin.


Gempa 5.1 magnitud landa Xinjiang, China

Gempa bumi berukuran 5.1 pada skala Richter menggegarkan daerah Wensu barat laut Xinjiang, China pada 7.58 pagi Isnin, lapor Xinhua.
Menurut Pusat Rangkaian Gempa Bumi China (CENC), pusat gempa dengan kedalaman 10 kilometer dipantau pada 41.87 darjah utara dan 79.85 darjah timur.


Najib dedah aset bernilai RM4.49 juta

Najib Razak mendedahkan aset yang dimilikinya termasuk beberapa lot tanah serta rumah di Pahang dan Selangor, beberapa kenderaan mewah jenis Mercedez-Benz dan Bentley Continental Flying Spur serta wang tunai yang kesemuanya bernilai RM4.49 juta.
Pendedahan itu dibuat selepas SRC International Sdn Bhd dan sebuah anak syarikatnya, Gandingan Mentari Sdn Bhd, selaku plaintif memperoleh perintah injunksi mareva daripada Mahkamah Tinggi di sini untuk menghalang Najib selaku defendan memindah atau melupuskan mana-mana asetnya bernilai sehingga RM42 juta.
Injunksi mareva merupakan perintah sementara yang mengekang Najib daripada melupuskan asetnya sehingga keputusan dicapai dalam kes antara plaintif dan defendan.
Pada 24 Mac lepas, pesuruhjaya kehakiman Mohd Arief Emran Arifin yang membenarkan permohonan SRC dan Gandingan Mentari dalam saman ke atas Najib turut mengarahkan ahli Parlimen Pekan itu mendedahkan kepada peguam plaintif secara bertulis aset beliau di dalam atau luar Malaysia bernilai sehingga RM42 juta dalam tempoh 30 hari selepas perintah tersebut diserahkan kepadanya.
Arief turut mengarahkan Najib supaya tidak mengalih, melupus, mengendali atau mengurangkan nilai asetnya di dalam dan luar Malaysia bernilai sehingga RM42 juta sehingga keputusan akhir saman itu dikeluarkan.
Bagaimanapun, bekas perdana menteri itu dibenar mengeluar dan membelanjakan wang daripada sebuah akaun bank atau sumber lain tidak melebihi RM100,000 sebulan untuk perbelanjaan sara hidup dan guaman.
Berdasarkan dokumen diperoleh pihak media semalam, Najib, 69, mendedahkan aset dimiliki beliau sehingga 30 Jun tahun ini di dalam afidavit tambahan yang difailkannya pada 20 Julai lepas menerusi Tetuan Shafee & Co.
Antaranya beberapa lot tanah dan rumah di Pekan, Kuantan, Bentong dan Genting Highlands di Pahang serta Semenyih di Selangor yang keseluruhannya bernilai RM460,987; lima kenderaan mewah jenis Mercedez-Benz dan sebuah Bentley Continental Flying Spur dengan empat daripadanya adalah hadiah besan Najib dari Kazakhstan, sebuah motosikal Honda EX-5 dan motosikal Kawasaki ZG (hadiah), yang keseluruhannya bernilai RM252,000.
Najib turut mendedahkan beliau memiliki wang sebanyak RM1.24 juta dalam akaun Affin Bank dan wang deposit pelaburan Amanah Saham Nasional Berhad berjumlah RM2.52 juta.
Menerusi afidavit yang difailkan pada 25 April lepas, Najib mengesahkan bahawa beliau tidak mempunyai aset berjumlah RM42 juta.
Perkara itu disahkan oleh peguamnya, Muhammad Farhan Muhammad Shafee, ketika dihubungi.
Farhan berkata pada prosiding di hadapan hakim Amarjeet Singh hari ini, pihaknya memaklumkan bahawa permohonan bagi penangguhan prosiding kes saman SRC terhadap Najib ditarik balik.
"Kami menarik balik permohonan itu dengan syarat pernyataan pembelaan untuk menjawab saman itu perlu difailkan dalam tempoh dua bulan bermula hari ini," katanya yang turut memaklumkan pengurusan kes saman itu ditetapkan pada 13 Oktober ini.
SRC, anak syarikat 1MDB dan Gandingan Mentari Sdn Bhd, anak syarikat milik penuh SRC, memfailkan writ saman pada 7 Mei tahun lepas mendakwa Najib melakukan pecah amanah, menyalahgunakan kuasa serta memperoleh manfaat peribadi daripada dana SRC selain menyeleweng dana berkenaan.
Pada 28 Julai 2020, Mahkamah Tinggi menjatuhkan hukuman penjara 12 tahun dan denda RM210 juta ke atas Najib selepas beliau didapati bersalah menyelewengkan RM42 juta dana SRC.
Kes itu akan didengar oleh Mahkamah Persekutuan selepas Mahkamah Rayuan mengekalkan sabitan dan hukuman yang diputuskan oleh Mahkamah Tinggi.